Verde Visconti - Wikipedia\nVerde Visconti, pe Viridis Visconti en alamaneg, ganet war-dro 1352 e Milano, ha marvet war-dro 1414, a oa ur briñsez italian hag a zimezas, en 1365, da Leopold III Habsbourg, dug Stiria.\nMerc'h e oa da Bernabò Visconti, ha da Beatrice della Scala; an eil bugel e oa, seitek bugel a oa en tiegezh. Anv-badez he moereb Verde della Scala a voe roet dezhi.\nHe c'hoar Taddea Visconti a oa dimezet da Steven III, Dug Bavaria, ha mamm e oa da Isabeau Bavaria, gwreg ar roue gall Charlez VI. Verde hag he c'hoarezed a reas dimezioù spletus. He zud-kozh a-berzh he mamm e oa Mastino II della Scala hag e bried Taddea da Carrara; a-berzh he zad e oa Stefano Visconti hag e bried Valentina Doria.\nTad Viridis, Bernabò, a oa un tirant kriz ha didrugar. Pan ae droug ennañ ne c'halle den tostaat dezhañ nemet e wreg, Beatrice Regina. Enebour d'an Iliz e oa ha ne felle ket dezhañ plegañ da aotrouniezh ar bibien. Difenn a reas ouzh hini ebet eus tud Milano kaout afer ouzh Curia Roma, gouarnamant ar bibien. Kemer a reas kêr Bologna digant an Iliz. Eskumunuget e voe en arbenn da se en 1363 gant ar pab Urban V a aozas ur brezel a-enep dezhañ.\nWilhelm , lesanvet der Ehrgeizige ha der Freundliche (1370–1406)\nLeopold IV lesanvet der Dicke(1371–1411)\nErnst lesanvet der Eiserne(1377–1424)\nFriedrich IV mit der leeren Tasche (1382–1439)\nAdtapet diwar « https://br.wikipedia.org/w/index.php?title=Verde_Visconti&oldid=1854397 »


Pajenn:Morvan - Buez ar Zent, 1894.djvu/524 - Wikimammenn\nPajenn:Morvan - Buez ar Zent, 1894.djvu/524\n27 a C’houere\nsant samson, eskop\nhag hini Guened o doa bet dija ar c’halloud-se araok eskopti Kemper.\nSantez Anna eo patrounez hor bro ; ar Vretouned he c’hemeraz evit difennourez rak ma c’houient eo nerzuz he breac’h ha tomm he c’haloun. Goulennomp eta sikour diganthi gant fizians enn hon holl ezommou, ha pedomp anezhi dreist peb tra da gendelc’her ato enn hon touez ar feiz beo-ze a rea guech all gloar hon tadou koz, hag e deuz lakeat ho hano da veza ker brudet dre ar bed holl.\nar seizved var’nn ugent a viz gouere\nAr zant-ma a ioa ganet e Bro-Zaoz a dud a lignez huel hag a zoujans Doue. He vamm ne espernaz netra evit ober anezhan eur paotrik fur ha devot, ha d’ann oad a bemp bloaz e oue lakeat er skol gant sant Ildut. En em gaout a reas eno asambles gant sant Paol ha sant Jildas, hag ann daou zant-ma hag hen a oue ato mignouned vraz betek ho maro. O veza m’en doa eur spered lemm, e teske ar pez a garie, hag heb dale e oue unan euz ar re habila euz ar skolach ; mes unan euz ar re zantela oa ive, hag ann dra-ma a zo guelloc’h c’hoaz.\nMar d-oa aketuz d’ar studi, oa aketusoc’h c’hoaz d’ar bedenn ha d’ar iun, hag evit he rekoumpansi Doue a roaz d’ezhan, d’ann ampoent-se zoken, ann donezoun a viraklou. Eunn devez, sant Ildut en doa kaset he skolaerien da c’houennat eur parkad ed, hag unan anezho a oue flemmet gant eunn aer-viber. Dija oa prest da vervel, ker koenvet oa ; mes Samson a bareaz anezhan enn eunn taol oc’h ober sin ar groaz var he c’houli.\nPa oue echu he studi ganthan, Samson a gemeraz ann Ursiou sakr dre ali he vestr. Neuze e teuaz da vir ar pez en doa lavaret sant Ildut divar he benn ar vech genta m’en doa he velet. Goude beza he vriatet gant karantez,\nAdtapet diwar « https://br.wikisource.org/w/index.php?title=Pajenn:Morvan_-_Buez_ar_Zent,_1894.djvu/524&oldid=137742 »


Kaozeal:Mas - Wikipedia\ntolz[kemmañ ar vammenn]\nTennet eo bet ar menneg tolz diouzh ar pennad. Lakaet em boa an ditour-se peogwir e vez graet gant ar ger-se e pennadoù 'zo er wikipedia brezhoneg. Ret eo displegañ d'an dud perak en em gavont gant ar pennad Mas pa glikont war Tolz.--Yun 25 Ebr 2006 da 09:31 (UTC)\nBoulc'hurun ! Etre ar re a denn ar ger tolz hep displegadenn ebet hag ar re a cheñch anv ar pennad evit e envel tolz hep displegañ pelloc'h, ne'z aimp ket war-raok. Setu amañ ar pezh am boa skrivet er bajenn Wikipedia:Pajennoù da nullañ d'an 9 a viz Mezhevenn pa'm boa gwelet e oa bet skarzhet ar Rummad:Unanennoù mas (n'eus bet respont ebet ha diverket eo bet abaoe) :\nBuan e vez skarzhet an traoù ganeoc'h. Er wikioù all e vez roet tro d'an dud da reiñ o soñj, da arguzenniñ ha da votiñ. Gwir eo, n'eus ket kalz a wikipedourien amañ hag e c'heller mont buan a-wezhioù, met amañ, ne oa ket savet bet ar rummad-se na gant an hini en deus goulennet e skarzhañ, na gant an hini en deus e skarzhet kuit. N'eus bet nemet 15 munutenn etre ar goulenn hag ar skarzhadenn. N'eus ket bet roet arguzenn na displegadenn ebet war bajenn Kaozeal:Mas. Ret e vije d'ar verourien ha d'an danvez-verourien kompren ez eus reolennoù mont en-dro a zo da sentiñ outo.\nLavaret en deus Kadwalan "sellet ouzh geriadur an Here, levrioù skol Diwan ha kement zo". Setu am eus graet. N'eo ket gwall sklaer termenadur ar ger tolz e-barzh geriadur an Here pa gomz eus rannad etre ar pouez hag ar buanaat. Mesket o deus termenadur ar mas inertek ha termenadur ar mas gravitek. Ha ne glot ket gant ster orin ar ger tolz.\nA-hend-all e kaver ar ger mas e-barzh geriaouegoù Diwan abaoe ugent vloaz 'zo :\n"Geriaoueg galleg/brezhoneg brezhoneg/galleg Matematik", Eil Derez Diwan, 1989\n"Geriaoueg Matematik brezhoneg/galleg galleg/brezhoneg, Eil Derez Diwan, 1995, trede embannedur kresket\n"Geriaoueg galleg/brezhoneg brezhoneg/galleg Fizik, Eil Derez Diwan, 1989\n"Geriaoueg Fizik brezhoneg/galleg galleg/brezhoneg, Eil Derez Diwan, 1994, eil embannadur kresket\nImplijet e vez el levrioù embannet gant TES (Ti Embann ar Skolioù brezhonek), ha graet e vez gant al levrioù-se en hentennoù divyezhek ar skolioù Diwan, ar skolioù stad hag ar skolioù kristen :\n"Mat da zeskiñ", dornlevr matematik evit ar CM2, TES, 2000, p. 135 : "unanennoù mas"\n"MAT 5vet", dornlevr matematik evit ar 5vet klas, TES, 2004, pp. 45, 85, 90, 95, 106, 108, 112, 113, 118, 119, 132, 138.\n"MAT 4re", dornlevr matematik evit ar 4e klas, TES, 2006, pp. 39, 54, 84, 85, 114\n--Yun (kaozeal) 15 Gwe 2007 da 15:25 (UTC)\nAnatenn[kemmañ ar vammenn]\nPelec'h e kaver ar ger-se? Bianchi-Bihan 25 Gou 2010 da 19:48 (UTC)\nAdtapet diwar « https://br.wikipedia.org/w/index.php?title=Kaozeal:Mas&oldid=776464 »\nKemmoù diwezhañ degaset d'ar bajenn-mañ d'an 25 Gou 2010, da 19:48.


Pajenn:Ar Prat - Nozveziou an arvor, 1909.djvu/28 - Wikimammenn\nPajenn:Ar Prat - Nozveziou an arvor, 1909.djvu/28\nGreat he devoa eun derveziad mat a vale, o vont hep gouzout kaer da beleac’h, pa zigouezas en eur geriadennig. Dieas e kave goulen digor, hag edo eno, nec’het bras, pa anavezas eur paotrig a yoa en e zao war dreuzou eun ti soul. An hevelep hini eo he devoa kavet war he hent, pa dremene dre Gloc’harz o vont da Henbont. An dra-ma a roas d’ezi eun tammig hardiziegez, hag ez eas betek tud ar geriaden. Pa welas an digemer a oe great d’ezi, e chenchas mennoz. O welet pegement a zarvoudou a goueze warni, e reas he zonj da jom kuzet ken na zavche derveziou gwelloc’h eviti. Ha setu aze perake kavomp anezi e Kloc’harz.\nAn dudou ze a yoa eun dudi evito he c’haout ganto. Poania a reas kouls hag e Plougastell da ober d’ezo ar muia vad a c’helle.\nEun darvoud eürus, war he meno, a roas tro d’ezi da c’hellout ober hervez he c’hoant. Eur Yuzeo a deuas da dremen dre gear, hag an demezel vat a oe laouen ganti gwerza d’ezan he holl braoigou. Evit gwir, ne oe ket roet d’ezi evit he braoigou an arc’hant a dalvezent, ha koulskoude Tereza a gredas beza pinvidik, ha seul binvidikoc’h ma’z oa paour ar re a oa endro d’ezi.\nEur mennoz-all c’hoaz, koulskoude, en doa miret oc’h Tereza da vont d’eul leac’h-all da jom. E pep korn eus a vreiz-Izel e kemered an armou evit esa eur wech diveza echui ar brezel hag a rea kement a zroug d’ar vro. Pep kear a deue da veza eun dachen grenv, dare dalc’hmat da c’houzanv eur c’hrogad a-berz an enebour. Hag e Kloc’harz, eur geriaden vunut, Tereza a yoa muioc’h en he eaz evit ne viche bet e nep leac’h ebet.\nHag ouspenn-ze ar goueriaded he c’harie kement ! Great o divije pep tra eviti ! Ma tisgouesche ganti\nAdtapet diwar « https://br.wikisource.org/w/index.php?title=Pajenn:Ar_Prat_-_Nozveziou_an_arvor,_1909.djvu/28&oldid=159042 »\nKemmoù diwezhañ degaset d'ar bajenn-mañ d'an 13 Ebr 2020, da 16:48.


Gwenan - Wikipedia\n(Adkaset eus Gwenanenn)\nUr santez Gwennan zo ivez.\nAr gwenan zo amprevaned bihan hag a zo renket en urzhad Hymenoptera, gant ar gwesped, ar merien hag al laou-koad.\nVarroa destructor war ur wenanenn\nO tastum mel\nTaol-gwenan ouzh ur marc'h-houarn\nAr gwenan a-varr a gaver en Europa hag en Afrika a zeu evit al lod brasañ eus isspesadoù Apis mellifera. An hedoù-gwenan desavet gant mab-den e ruskennoù a vez graet doñv anezho, hag ar re a vev o-unan en natur a vez graet gouez anezho ; koulskoude n'eus tamm diforc'h fiziologel kenetrezo.\n2 Kleñvedoù ha preizherien\n2.1 Azoniad Diskar ar C'holoniennoù Gwenan (A.D.K.G.)\n3 E Breizh\nAnavezet eo an desevel gwenan abaoe miliadoù a vloavezhioù. Taolennet ez eus un dastumadeg mel en ur vougev livet etre 8000 hag 6000 KJK. (Cuevas de la Araña, kostez València) e Spagn. Testeniet eo an desevel e lezennoù hitit skrivet e Kappadokia war-dro 1500 KJK.\nGwenan du ar vro (Apis mellifera mellifera) a vez implijet dreist-holl. Ar gwenan Buckfast, deuet diwar ur meskaj graet gant mab-den etre Apis mellifera mellifera hag Apis mellifera ligustica, a vez implijet ivez.\nEtre 30 000 ha 70 000 gwenanenn a c'hell en em gavet asambles en ur barr-gwenan (e-tro 6 000 e-pad ar goañv). En ur golonienn e kaver ur vamm, micherourezed (parezed), pared ha vioù. Gellet a ra ur vamm bevañ betek pemp bloaz, met ur vicherourez a vev etre 5 ha 6 sizhun (e-pad an hañv) pe etre 5 ha 6 miz (e-pad ar goañv). Ar pared ne vezont ket maget ken ur wech speriet ar vamm. A-hed he buhez e c'hell ur wenanenn kaout meur a vicher, er memes urzh atav : kempenn ar ruskenn, magañ ar vioù, produiñ koar, mont da vleuniaoua, gwardiñ ha difenn ar ruskennad.\nGant ar gwenan e vez dastumet pe produet mel, koar, propoliz, pollen ha chouchenn.\nKleñvedoù ha preizherienAozañ\nEn Europa e vez taget ar gwenan gant bakteri anvet Paenibacillus larvae ha gant arvevidi anvet Varroa destructor.\nGant c'hwiliorezed aziat (Vespa velutina nigrithorax) e vezont debret ivez. Erruet eo al loened-se e Okitania e-tro ar bloaz 2004, o tont eus eus Sina moarvat . E Breizh eo bet gwelet evit ar wech kentañ e 2010, e (Liger-Atlantel) hag e 2011 en Aodoù-an-Arvor) .\nAzoniad Diskar ar C'holoniennoù Gwenan (A.D.K.G.)Aozañ\nAnavezet eo ivez diouzh e anv saoznek, ar C.C.D. (Colony Collapse Disaster). Abaoe 2006 ez a war zigresk an niver a goloniennoù gwenan doñv e Stadoù-Unanet Amerika . Alies e vez kavet ruskennadoù marv e dibenn ar goañv, pa vez digoret ar ruskennoù evit ar wech kentañ ar bloaz. Drastus eo ar c'holloù er vro-se : -29% a goloniennoù e 2009, -34% e 2010 .\nEn Europa e krogas ivez ar wenanerien da welet darvoudoù heñvel e penn-kentañ ar bloavezhioù 2000. A-drugarez d'ar programm EPILOBEE 2012-2014  savet gant Unaniezh Europa ez eus bet dastumet roadennoù fetis : uheloc'h e seblant bezañ ar c'holloù e broioù norzh ar c'hevandir. Setu un nebeud sifroù evit ar goañv 2012-2013  :\nBelgia : -33,6%\nBreizh-Veur : -28,8%\nSveden : -28,7%\nEstonia : -23,4%\nFinland : -23,3\nDanmark : -20,2%\nPortugal : -14,8%\nFrañs : -14,1%\nAlamagn : -13,6%\nGres : -6,6%\nItalia : -5,3%\nHervez ar studiadennoù , meur a elfenn a c'hell displegañ an azoniad-se. Daoust dezho bezañ anezho abaoe pell evit lod, e c'hellfe o meskaj bezañ degaset an S.D.K.G. En o zouez virusoù, c'hwibez evel Varroa destructor, preizherien evel Vespa velutina nigrithorax hag al louzeier implijet gant lod labourerien-douar en o farkeier : louzeier-amprevaned, louzeier-foue, louzeier-c'hwibez, diastuzerioù neonikotinoidoù enno hag all.\nE 2019 ne zigresk ket an niver a wenan a vez prederiet gant gwenanerien, kreskiñ a ra zoken petra bennak ma varv lod ruskennadoù en un doare naturel. Ar pezh a zo chalus eo niver ar gwenan gouez hag an holl bollenered all. Nebeutoc'h-nebeutañ a annezioù ha danvezioù zo evito. Meur a wech ez eus bet distrujet girzhier, gwez, drez ha bleuñv gouez evit sevel parkeier brasoc'h, evel er Beauce. An diouer a lec'hioù gouez zo fall-tre evit ar gwenan.\nAn diastuzerioù zo un dra fall evit an holl amprevaned, kerkoulz ha darn eus an arvedidi. En ur wenaneg e varv war-dro 20% eus ar gwenan bep bloaz : 12% abalamour d'an arvevidi anvet Varroa destructor hag 8% gant ar gozhni hag abegoù all evel ar pennmarc'hed, an diastuzerioù, hag all. An diastuzerioù n'int ket ar poent pouezusañ e marv ar gwenan, met ur poent e-touez kalz poentoù all.\nMar steuz an holl wenan kuit, moarvat e steuzio an holl bollened ivez en abeg m'emañ ar gwenan gwarezet gant ar wenanerien. Mar steuz an holl bollenered kuit ne chomo nemet an avel evit pollenañ, ar pezh a lonk kalz amzer. Kemmesket e vo ar spesadoù, ar c'herez da skouer : mard eus kemmesk er spesadoù kerez ne vint mui mat da zebriñ. Heñvel eo evit an holl frouezh, al legumaj hag all. Ar frouezh a servij da ouennañ ar plant, ha mard eus kemmesk ne c'hallint mui gouennañ en un daore mat. Mar kendalc'h an traoù evel-se, an holl blantennoù bleuniek a vo steuziet kuit. An holl loened na c'hallint ket azasaat a vo aet diwar wel.\nE 2010 e oa e Breizh 2 093 gwenaner ha 48 630 ruskennad. Ur geidenn a 16,4 kg mel a veze tennet eus pep ruskennad bep bloaz (keidenn evit Rannvro Breizh hepken).\nEn Enez-Eusa eo diazezet Kevredigezh gwenan du Breizh . Deuet eo an enez da vezañ al lec'h nemetañ hep Varroa destructor en Europa. Eno ne vez ket implijet louzeier kimiek kennebeut. Produet e vez taolioù-gwenan ha mammoù yac'h a vez gwerzhet er bed a-bezh goude.\nBloavezh c'hwiled, bloavezh ed. Bloavezh gwenan ne vez ket.\nBag hep stur ha koloenn hep rouanez n'eont ket da bell.\nPetra 'lavar ar gwenan ? Evit dastum, kemer poan.\nAr gwenan, Corinne ar Mero, TES, 2005\nDesevel gwenan e Breizh, Janig Bayon, Mouladurioù Hor Yezh, 1992\nAr gwenan "loened an aotrou Doue", Janig Bayon, Hor Yezh niv. 180, 1989\nAr gwenan, Jean-Louis Henry, Moullerez de-dan ar bobl, 1906\nSellit ouzh ar ger gwenan er\n(fr) Musée de l'Abeille Vivante et Cité des Fourmis er Faoued\n(fr) Breizh Abeille\n(fr) Les fléaux des abeilles, au cœur du congrès des apiculteurs à Rennes - 18/11/17\n(fr) Atersadenn Gwenael Delamarche, gwenaner - 18/11/17\n(fr) Guégon – Ruchers Delamarche, Gwenaël fait une piqûre de rappel - 20/11/17\n(fr) À vos ruches - 20/11/17\n↑ (fr) Inventaire National du Patrimoine Naturel\n↑ (fr) FREDON Morbihan\n↑ (en) Colony Collapse DisorderProgress Report, 06/2010\n↑ (en) Study on honey bee colony mortality\n↑ (fr) Syndrome d'effondrement des colonies d'abeilles\n↑ (fr) Association Conservatoire de l'Abeille Noire Bretonne\nAdtapet diwar « https://br.wikipedia.org/w/index.php?title=Gwenan&oldid=1854948 »


Pagodenn veur ar Waz Ouez - Wikipedia\nKavet e vez Pagodenn veur ar Waz Ouez (Sinaeg: 大雁塔; Pinyin: Dàyàn Tǎ), e su kêr Xi'an e Sina. Savet e oa bet ar bagodenn e 652 e-pad an dierniezh Tang. Savet e oa bet evit mirout soutraoù ha delwennoùigoù eus Bouda bet degaset da Sina gant Xuanzang an troer ha beajer boudaat. E berr amzer e teuas da vezañ ar greizenn dreiñ testennoù boudaat vrasañ e Sina. Talvezet he deus ivez evit diazezañ ha poellekaat reolennoù ar voudaegezh er vro rak daoust d'ar relijion-se bezañ aet tre e Sina c'hwec'h kantved abretoc'h ne oa ket bet troet ar gelennadurezh evel ma oa dleet ha rouez e oa an nebeud testennoù troet prop.\nPagodenn veur ar waz Ouez, Xian, Sina\nPemp live a oa d'ar bagodenn gentañ. Gant an diaez ma oa kavout mein er biojoù e oa bet savet gant pri-prad, kreñvaet e lec'hioù zo gant brikennoù. Re vresk e oa ar framm avat ha nebeut goude ma voe echuet d'e sevel e kouezhas ar savadur en e boull.\nE deroù an VIIIvet kantved, etre ar bloavezhioù 701 ha 704 e voe roet urzh da adsevel ar bagodenn gant an Impalaerez Wu Zetian. Ouzhpennet e voe pemp live all d'ar bagodenn neuze. Rankout a reas ar bagodenn gouzañv diwar brezelioù drastus da c'houde ha setu perak ne chom mui nemet seizh live hiziv. 64 metr uhelder eo hag el laez anezhi en em zispak ur gwel meurdezus war kêr Xi'an.\nPiramidennek eo he stumm ha savet e vez ganti dre ur skalier koad. Gwechall e veze skrivet en diabarzh anvioù an holl re bet degemeret en arnodennoù impalaerel a rae ofisourien anezho. Dalc'het e voe d'an hengoun-mañ a-hed tierniezhioù Ming ha Qing.\nEn-dro d'ar bagodenn eman Templ Gras Veur ar Vamm; Da Ci'en. Savet e oa bet templ e penn-kentañ e 589 hag adsavet e voe da c'houde e 647 gant Li Zhi, a zeuas diwezhatoc'h da vezañ an Impalaer Tang Gaozong. E koun e vamm an Impalaerez Wende en deus bet lakaet sevel Templ Gras Veur ar Vamm. Delwenn Xuanzang a c'haller gwelet e-tal takad an templ.\nUn tostaat d'ar bagodenn\nPagodenn veur ar Waz Ouez, gwelet eus ar su\nUn arvest bamus a feunteunioù nepell eus ar bagodenn, dispaket meur a wech an deiz\nAdtapet diwar « https://br.wikipedia.org/w/index.php?title=Pagodenn_veur_ar_Waz_Ouez&oldid=1465202 »\nDernière modification le 4 Ebr 2013, à 16:56


Muntr ar Priñs Melar - Keit Vimp Bev\nDegemerStalLevrioùLevrioù 11-15 bloazMuntr ar Priñs Melar\nHome / Levrioù / Levrioù 11-15 bloaz / Muntr ar Priñs Melar\nBrenn a zo o vont da studial e manati Lann Meur, e Breizh Vihan, gant Alan, e vignon, hag ar priñs Melar, niz ar roue Kivarc’h. Met lazhet eo Melar war an hent ! Klask a ra neuze Brenn kompren gant piv eo bet lazhet Melar…\n80 er stok\nMuntr ar Priñs Melar quantity\nISBN: 978-2-86824-307-2 Rummadoù : Levrioù 11-15 bloaz, Levrioù 16 vloaz ha muioc'h, Priz ar Yaouankiz Product ID: 1772\nGanet e Breizh e kreiz an eil brezel bed eo deuet Armel Le Sec’h da vezañ ul livourez brudet dre ar vro. He ijin hag he awen a lak anezhi da skrivañ ivez, e brezhoneg – peogwir e oa ar yezh pemdez e-kerzh he bugaleaj – ar pezh a dalv dezhi bezañ anvet « Arzourez al lavar ».\nRoit an ali kentañ war “Muntr ar Priñs Melar” Cancel reply


Région_Bretagne - Ar C’huzul-rannvro a ro lañs d’ur Pass’ Bio\nUr parkad saladenn\nE framm Emglev Nevez al labour-douar a oa bet votet e miz Mezheven tremen (lenn pelloc’h) he doa prometet Rannvro Breizh sikour da gas al labour-douar biologel war-raok dre harpañ amdroadur an atantoù. An diarbenn kentañ zo bet kemeret eo ar « Pass’bio amdroadur » kinniget d’al labourerien-douar a zo war o stal dija pe a fell dezho adtapout unan ha treiñ anezhi en ur stal labour-douar biologel (AB). Evit ambroug an amdroadur-se pazenn-ha-pazenn e kinnig ar Pass’Bio arc’hantañ un teknikour-kuzulier barrek war al labour-douar biologel gant daou « venveg » distag (tri devezh d’ar muiañ-tout evit ar Pass’Bio “diagnostik”, daou zevezh evit ar Pass’Bio “heuliañ”). :\nAr Pass’Bio « diagnostik » : evit sikour al labourerien-douar e penn-kentañ an amdroadur da welet hag-eñ ez eus danvez en o atant, da vont a bazenn-da-bazenn ha da studiañ padusted ar raktresoù evit pakañ testeniekadur al labour-douar biologel (AB).\nAr Pass’Bio « heuliañ » : evit reiñ skoazell deknikel hag alioù d’ar broduerien e penn-kentañ an amdroadur.\nDav eo notenniñ ivez emañ ar Rannvro o vont da sikour al labourerien-douar d’en em staliañ (skoazell dibar d’al labourerien-douar ouzhpenn 40 vloaz, gant ar Programm Papi) - ha da vont war-zu doareoù geotegi (gant un digoll dre hektar e-pad pemp bloaz). 1 000 stal labour-douar biologel ouzhpenn a-benn 2014 eo ar pal a vo klasket tizhout.\n56 ober e framm Emglev Nevez al labour-douar\nPolitikerezh nevez al labour-douar a oa bet votet e miz Mezheven tremen gant ar Rannvro. Diazezet eo war c’hwec’h durc’hadur bras rannet e c’hwec’h ober ha hanter-kant :\n- Plediñ da gentañ-tout gant font al labour-douar hag ar staliadurioù, evit ober diouzh kresk ar boblañs ha mirout ul labour-douar a vent dereat e pep lec’h er vro ;\n- Kas war-raok boazioù padusoc’h da labourat an douar o kemer harp war an agronomiezh, evit merañ gwelloc’h ar pourvezioù naturel (ar plant, an douar, an dour, ar gremm hag ar vevliesseurted) ha gwareziñ anezho ;\n- Ambroug an doareoù produiñ war-zu muioc’h a emrenerezh, evit ma vefe frankoc’h al labourerien-douar diouzh an oberierien ha dezho da vestroniañ an divizoù ;\n- Lakaat klaoustre war ar galite evit degas gwellaennoù ingalet gwelloc’h a-hed ar filierenn ;\n- Sikour da vestroniañ ar c’hovoder, da skouer, dre zifenn savboent Breizh tra ma vo adaozet Politikerezh Boutin al Labour-douar (PAC) ;\n- Magañ fiziañs en tiriadoù hag en o liesseurted evit skoulmañ un Emglev Nevez etre al labourerien-douar hag ar Vretoned.\nLenn hiroc’h e lec’hienn an Emglev Nevez evit labour-douar Breizh\nPublié le Monday, October 10, 2011


Loeiza an Duigoù - Wikipedia\nLoeiza an Duigoù, miz Du 2021.\n13, straed ar Skav-gwrac'h\n24 a viz Meurzh 1993\nLoeiza an Duigoù (bet ganet e Kemperle d'ar 24 a viz Meurzh 1993) zo ur skrivagnerez vrezhonek. Skoliataet e oa bet gant Diwan a-raok ober studioù e Roazhon ha mont da chom d'ar Vro Vigoudenn. Labouret he deus e skolioù Diwan a-raok embann levrioù evit ar re yaouank gant Al Liamm ha Keit Vimp Bev. Kemeret he deus perzh e Priz ar Yaouankiz. Kemeret he deus perzh en un annez arzel e tour-tan Enez Vreac'h e Bro-Leon asambles gant Anna Duval-Guennoc, an annez kentañ graet e brezhoneg war an enezenn-se, diwar atiz Al Liamm.\nRampo, 2020, gant Al Liamm\n13, straed ar Skav-gwrac'h, 2020, gant Keit Vimp Bev\nOremuz, 2021, gant Keit Vimp Bev\n↑ 1,0 ha1,1 Erell Beloni, « 13, straed ar Skav-gwrac'h, ur romant gant Loeiza an Duigou » e France Bleu Breizh Izel, 18 a viz Du 2020. Lennet d'ar 15 a viz C'hwevrer 2022\n↑ (fr) ne rencontre en breton avec Loeiza an Duigou, à Penn da Benn, à Quimperlé, Le Telegramme, 10 a viz Here 2021. Lennet d'ar 15 a viz C'hwevrer 2022\n↑ (fr) Loeiza Le Duigou à l'école Diwan, Ouest France, 4 a viz Du 2016. Lennet d'ar 15 a viz C'hwevrer 2022\n↑ (fr) Samedi 5 février, moment d’échange avec Loeiza an Duigou et Anna Duval-Guennoc en résidence à la maison-phare, Îles et Phares du Pays des Abers, 5 a viz C'hwevrer 2022. Lennet d'ar 15 a viz C'hwevrer 2022\nAdtapet diwar « https://br.wikipedia.org/w/index.php?title=Loeiza_an_Duigoù&oldid=1979382 »\nKemmoù diwezhañ degaset d'ar bajenn-mañ d'an 10 Meu 2022, da 11:52.


Poltred gant Godfried Schalcken.\nRachel Ruysch, ganet d'an 3 a viz Mezheven 1664 e Den Haag, marvet en Amsterdam d'an 12 a viz Eost 1750, a oa ul livourez izelvroat, a live bleunioù dreist-holl. Gant Maria van Oosterwijk ha Judith Leyster eo unan eus teir brudetañ livourezet izelvroat ar marevezh.\nDa dri bloaz ez eas he zud da chom da Amsterdam\nHe zad Frederik Ruysch, a oa ur c'horfadurour hag ul louzawour brudet. Dastum a rae ur bern traoù divoas en e di. Skoazellañ he zad a rae da brientiñ ha kempenn ar pezhioù lakaet war ziskouez en ul liquor balsamicum gant bleunioù ha dantelezh. Da 15 vloaz ez eas Rachel Ruysch da zeskiñ livañ gant Willem van Aelst, livour e Delft painter, brudet e livadurioù bleunioùpaintings.\nEn 1693 e timezas d'ar poltredour Juriaen Pool (1666-1745), ha dek bugel o doe.\nHe c'hoar Pieternel a zimezas da Jan Munnicks, a live bleunioù en Hortus Botanicus Amsterdam. Ur vaouez deol e oa Rachel Ruysch .\nBevañ a reas betek 85 bloaz, ha livañ a reas adal he yaouankiz betek tremen pevar-ugent vloaz. Ur c'hant bennak a daolennaoù ganti zo anavezet.\nAdtapet diwar « https://br.wikipedia.org/w/index.php?title=Rachel_Ruysch&oldid=1825454 »


Recherche avancée sur les mots clés degemer mat a brest - Page 1 sur 1 - brest.fr\nHa sevenadur Breizh\nAl lennadegoù foran e brezhoneg\nAr garta Ya d’ar brezhoneg\nHag ar mor\nKêr ar studierien\nKêr ar skiantoù\nKêr an touristerezh\nHa sevenadur Breizh (1)\nHag ar mor (1)\nKêr ar studierien (1)\nKêr an touristerezh (1)\ndegemer mat a brest\nkentelioÃ¹ sonerezh breizhek\nkentelioù sonerezh breizhek\n5 résultats ont été trouvés en 22 millisecondes.\nmont asambles gant ar pezh a vez graet er skolioù uhel hag aozadurioù enklask a zo staliet e Brest, hag a genlabour a-dost gant SBI. E Brest eo gwriziennet mat ar sevenadur a zo stag ouzh ar skiantoù [...] diouzh ar berzh a reont hag ar pezh a zegasont d’an dud evit kavout ur vicher. E Brest e fell da Skol-veur Breizh-Izel (SBI) mont war-raok bepred. Mont war-raok o kinnig ar muiañ a zanvezioù da gentañ [...] ijinourien Brest), Isen Brest (Ensavadur uhel an elektronik hag an niverel), Skol an Arme-vor, an Esmisab (Skol uhel mikrobevoniezh ha surentez ar boued eus Brest, stag ouzh SBI). Tost da 3 000 studier a vez\nlistri. Kement a lusk a vez da-heul ivez war holl gaeoù ar porzh, anezhañ unan a bouez e-keñver Frañs a-bezh, lec’h ma reer war-dro tost da dri milion a donennoù a varc’hadourezh bep bloaz, ha war un dro [...] eus kement-se e teu Brest war wel war an dachenn foran ivez. Gant an danframmoù a zo e Brest e c’haller degemer bigi brasañ ar bed er sec’h ha diskouez neuze pegen barrek eur eno evit a sell ouzh dresañ listri [...] Bep pevar bloaz, da-geñver gouelioù merdeiñ, e vez bodet kantadoù a vigi ha miliadoù a arvesterien war ar c’haeoù e Brest a zeu da vezañ al lec’h ma vez an holl sevenadurioù mor eus ar bed o kejañ\nobererezhioù a zo o fal gwareziñ ha treuzkas glad Breizh hag e lakaat da vevañ. Grataet en deus Ti-kêr Brest kas oberoù da benn war meur a dachenn. Traoù a bouez eo al lennadegoù foran ha mat e vo reiñ [...] perzhioù ar vuhez sevenadurel e Brest hag a zo danvez krouiñ ennañ hag evel un dachenn ma kinniger obererezhioù digor d’an holl ha mat evit an unvaniezh sokial. Gant Ti-kêr Brest e vez sikouret an aozadurioù [...] Broudañ a reer implijidi an Ti-kêr da lakaat o anv evit stummadurioù war ar brezhoneg, ar pezh en doa lavaret Ti-kêr Brest ober da-geñver ar garta Ya d’ar brezhoneg. Kreskiñ ingal a ra an niver a vrezhonegerien\nLiammoù mat da c’houzout\ndiv skol Diwan a zo e Brest https://brest.skoldiwan.org/ Div Yezh, lec’hienn kevredigezh tud ar skolidi evit broudañ kelenn ar brezhoneg er skolioù publik https://divyezh.brest.perso.neuf.fr/ [...] sevenadur Breizh e Brest https://sked.infini.fr/ KEBK, Kreizenn an enklaskoù breizhek ha keltiek, a zo ul labourva liesdiskiblezh eus Skol-veur Breizh-Izel https://www.univ-brest.fr/Recherche/ [...] gevredigezh a zo he fal brudañ ha treuzkas glad sevenadurel Breizh dre ul labour kelenn ha pleustriñ ar sonerezh hengounel https://www.univ-brest.fr/crbc/?languageId=5 Skol Diwan Brest, lec’hienn\nkouronkañ, bale a-hed an aodoù… n’eo ket an traoù d’ober a vank. E-pad an hañv, kit da gentañ da gouronkañ, kement ha tapout startijenn ! Digor eo Morlenn Brest war ar Mor Atlantel hag a-hed hec’h aodoù [...] ha merdeerien veur all hag a oa loc’het kuit eus Brest gant o bigi. Kit war ar ar porzh-kenwerzh lec’h ma’z eoc’h e bourzh ur vag d’ober un droiad dudius a-dreuz ar vorlenn, a zo un takad 180 km2 digor [...] -lien a-leizh warni, hag aod ar Minou, lec’h ma vez seurferien. Menegomp ivez 8 500 a dud evit an obererezhioù merdeiñ ha 81 000 troiad bep bloaz kement ha renabliñ kement tra a sell ouzh Brest hag ar


Kenneth J. George, e miz Mae 2006\nKenneth J. George, a sin e oberennoù Ken George, zo ur moroniour, ur barzh hag ur yezhoniour anavezet dre m'en deus savet ar C'hernewek Kemmyn, ar reizhskrivadur eus ar c'herneveureg implijjet ar stankañ. Hervez he difennerien e vefe fealoc'h da fonologiezh ar c'hrenngerneveureg evit e diaraoger (Kernewek Unys pe Unified Cornish]). Kroget e oad da ober gant ar c'hernewek Kemmyn e 1987. George en deus embannet tremen 80 levr a denn d'ar yezhoniezh keltiek, en o zouez meur a c'heriadur kerneveurek. Embannet e oa e embannadur eus ar pezh-c'hoari krenngerneveureg Bywnans Ke a oa dizoloet a-nevez gant Kesva an Taves Kernewek e miz Mae 2006. Resevet en deus George meuleudioù evit e oberenn e prizioù Holyer an Gof 2007. Troet en deus un niver a ganaouennoù hag a veulganoù e kerneveureg, hag ivez komzoù ar c'hoarigan Ar Fleüt Hud. Savet en deus ivez barzhonegoù e kerneveureg, en o mesk ar Flogholeth Krist, e stumm an Ordinalia.\nEmañ o chom e Kernev-Veur, ha komz a ra brezhoneg, galleg, saozneg ha Kerneveureg. George a oa pennbrezegenner moroniezh e skol-uhel studioù ar mor e Skol-Veur Plymouth.\nDont a reas da vezañ barzh eus Goursez Kernev-Veur e 1979, dindan an anv barzh Profus an Mortyd ('Diouganer mareoù'). Tennañ a ra an anv-se da unan eus e zanvez enklask e moroniezh, an eil o vezañ modelouriezh niverel. Tremen 50 pennad ha levr en deus savet war dachenn ar voroniezh, en o mesk an dornlevr Tides for Marine Studies, a oa gwerzhet ouzhpenn 1000 skouerenn anezhañ.\nGeorge zo un ezel eus bodad Gorseth Kernow e Kesva an Taves Kernewek (Cornish Language Board) zo un ensavadur a labour da vrudañ ha da zifenn ar C'herneveureg.\n↑ Dr. Ken J. George - research sea shelf oceanography plymouth\n↑ Bywnans Ke embannet\n↑ Kesva an Taves Kernewek (Cornish Language Board)\nAdtapet diwar « https://br.wikipedia.org/w/index.php?title=Ken_George&oldid=1813897 »\nKemmoù diwezhañ degaset d'ar bajenn-mañ d'an 9 Kzu 2018, da 21:35.


madoù - Wikeriadur\nSavet diwar an anv-kadarn mad hag an dibenn-ger -où\nFurm lies an anv-kadarn mad; pinvidigezh\nN'ouzon ket avad ha bet int eat di : kredi a-walc'h a rafen, mar dint bet chomet fur gant o madou. — (G. MILIN, Gwechall-goz e oa..., Kemper, 1924, p. 88.)\nMadoù ar bed : ar binvidigezh, en ur ster relijiel, enebet ouzh madoù ar bed all, ar silvidigezh hag ar baradoz.\nberniañ, dastum, kemer, lemel, prenañ, rastellat, serriñ, tennañ madoù.\n[...], sot a-walc'h da labourat evit netra e ti ar re all, ne vernias ket madoù. — (Aleksandr Soljenitsyn, lakaet e brezhoneg gant Ernest ar Barzhig, Ti Vatriona, Al Liamm, 1976, p. 78.)\nHe madou a voe lamet diganti... — (Lan Inizan, Emgann Kergidu Lodenn 2, J.B. hag A. Lefournier, Brest, 1878, p. 164.)\nE stumm-se ne oan ket eveljust war var da rastellat madoù gant ar c'hoariva. — (Jarl Priel, Va Zammig Buhez, Al Liamm, 1954, p. 25.)\nbezañ stag ouzh ar madoù evel an touseg ouzh e vern douar, YAG\nMadou dilaosket a zo d'an oll. — (Jules Gros, Le trésor du breton parlé Troisième Partie, 1974, p. 313.)\ngalleg : biens (fr)\nAdtapet diwar « https://br.wiktionary.org/w/index.php?title=madoù&oldid=245004 »\nKemmoù diwezhañ degaset d'ar bajenn-mañ d'an 4 Du 2017, da 17:16.


Lot, niz Abraham - Wikipedia\nGwelout ivez ar pennadoù Lot ha Loth.\nLoth pe Lot (en hebreeg: לוט - [lōṭ]; en arabeg: لوط - [lūṭ]) a zo unan eus ezec'h ar Bibl, niz da Abraham, meneget e Levr ar C'heneliezh.\n1 E Levr ar C'heneliezh\n1.1 An aelez\n1.2 Lot hag e verc'hed\n2 En Islam\n3 Kerentiezh Lot\n5 Pennaoù kar\n7 Lot el livadurioù\n7.1 Lot o tec'hel eus Sodom\n7.2 Lot hag e verc'hed\nE Levr ar C'heneliezhAozañ\nMab e oa da Haran, a oa breur da Abraham (Gen. 11:27). Nahor, ur breur all da Abraham, a zeuas da vout breur-kaer Lot dre zimeziñ da c'hoar Lot, Milcah hec'h anv.\nGoude kuitaet Ur gant e eontr Abraham setu int o tegouezhout war lez ar Jordan. Ha pep hini da vont en e du : Abraham a chom e Bro Canaan ha Loth a ziskenn gant e chatal war-du plaenenn ar Jordan ha betek kêr Sodom. Brezel a zo etre roueed ar c'hornad, ha tapet eo Loth ha dalc'het evel prizoniad. Dont a ra Abraham da zieubiñ e niz ha d'e gas da Sodom en-dro. Ha Doue da ziskuliañ da Abraham en deus divizet distruj Sodom ha Gomorrha a zo deuet da vout lec'hioù a bec'hed. Klask a ra Abraham aspediñ Doue evit mirout ouzh an distruj.\nLot o tifenn an daou estren\nDont a ra daou ael da Sodom, ha degemeret int gant Loth en e di. Ha setu Sodomiz, hag o deus klevet kaoz eus daou estren nevez degouezhet e kêr, da zont da stekiñ ouzh dor Loth evit ober anaoudegezh ganto ha kinnig dezho c'hoari daou pe muioc'h. Loth a ziwall an aelez, ha kinnig a ra e verc'hed en o lec'h.\nO chom e oa Lot e Sodom, ha kemenn a reas ar bobl da ziwall diouzh kastiz Doue abalamour d'o obererezh mezhus a anver sodomiezh. Kaset e voe da sutal. Sachet e voe Lot neuze, gwreg ha merc'hed hag all, gant an aelez e-maez kêr a-raok an drouziwezh. Repu a gavas o strollad en ur gêr anvet Tsoar. Lavarout a eure an aelez dezho chom hep sellout war o c'hiz da vare an distruj.\nPiler holenek en aod ar Mor Marv\nDaoust da se e troas gwreg Lot da sellout, ha kerkent e voe troet e en un delwenn holen . Krediñ a reer e c'hallfe bezañ un dave da rec'hier holenek a gaver war aod ar Mor Marv.\nLot hag e verc'hedAozañ\nDistrujet an div gêr gant an tan-taran, setu Lot hag e verc'hed o repuiñ en ur vougev er menez.\nLot hag e verc'hed, livet gant Hendrik Goltzius 1616\nHag ar verc'h henañ d'he c'hoar : “Kozh eo hon zad ; ha gwaz ebet nend eus er c'hornad, da zont d'hor bete, hervezgiz an holl vroioù. Deus, roomp gwin d'evañ d'hon zad, gourvezomp gantañ, ma virimp gouenn hon zad.”.\nHag int ha reiñ gwin d'o zad eta en noz-se ; hag ar verc'h henañ da vont gant he zad da c'hourvez. Hag eñ ne welas na pegoulz e c'hourvezas-hi, na pegoulz e savas-hi. En deiz war-lerc'h e lavaras ar c'hoar henañ d'e c'hoar: “ Setu, dec'h da noz em boa kousket gant mazad; roomp gwin dezhañ henozh c'hoazh, ha kae da gousket gantañ, evit ma virimp gouenn hon zad ”.\nGwin a rojont d'o zad da evañ en noz-se c'hoazh; hag an hini yaouankañ a eas da gousket gantañ. Ne daolas ket me na pegoulz ec'h eas-hi da gousket na pegoulz e savas-hi. Brazezet e oa bet div verc'h gant o zad. Ar verc'h henañ a c'hanas ur mab, a voe anvet Moab. Hennezh eo tad ar Voabited betek an deiz-mañ. Ar verc'h yaouankañ a c'hans ur mab ivez, a voe anvet ganti Ben-Ammil. Hennezh eo tad an Ammonited betek an deiz-mañ.\nLût pe Loût eo e anv er C'horan .\nLot el livadurioùAozañ\nGant div abadenn eus buhez Lot, dreist ar re all, eo bet awenet an arzourien.\nLot o tec'hel eus SodomAozañ\nTec'hadenn Lot, gant Albrecht Dürer, 1496, Washington, National Gallery of Art\nTec'hadenn Lot, gant Gustave Doré\nTec'hadenn Lot eus Sodom, gant Johann Georg Trautmann, Karlsruhe, Staatliche Kunstalle\nLot hag e diegezh o tec'hel, gant Pieter Paul Rubens, 1615, Würzburg, Martin-von-Wagner-Museum\nTec'hadenn Lot, diwar dresadenn Raffaello, gant Mattheus Merian\nTec'hadenn Lot eus Sodom, gant Gustave Doré, embannadur ar Bibl e 1866\nLot o tec'hel gant e verc'hed, gant Paolo Veronese\nLot hag e diegezh o tec'hel eus Sodom, gant Pieter Paul Rubens, war-dro 1615\nLot hag e verc'hed, gant Lucas van Leyden (war-dro 1490-1533), 1509.\nLot hag e verc'hed, eoullivadur war lien gant Albrecht Altdorfer, 1537, Vienna, Kunsthistorisches Museum.\nDrouziwezh Sodom, gant Jan Brueghel gozh (1568-1625)\nLivadur gant Marcantonio Francescini (1648 - 1729)\nLot hag e verc'hed, gant Jan Massys, 1565\nLot hag e verc'hed, gant Francesco Furini, war-dro 1630-1640, Mirdi ar Prado, Madrid\nLivet gant Andrea Vaccaro, XVIIvet kantved. Rio de Janeiro.\nLivet gant Jan Muller\nAdtapet diwar « https://br.wikipedia.org/w/index.php?title=Lot,_niz_Abraham&oldid=1855093 »\nKemm diwezhañ d'an 7 Du 2019 da 06:39


Troioù-kamm Alanig al Louarn/2 - Wikimammenn\nTroioù-kamm Alanig al Louarn/2\n◄ Bodadeg al loened Tro Lip-e-Bao ar C’haz. Tro Flaer ar Broc’h ►\nLom a gemeras hent menez Arre. Alanig a veve du-hont, e-kichen Brasparz, e Kastell-al-Laer, savet etre tuchenn Sant-Mikael hag ar Yeun-Elez. Hir oa an hent, pell oa mont di.\nLom a gerze, lorc’h ennañ ha laouen e galon.\nDegouezout a reas e-tal Kastell-al-Laer, ar c’hastell brava a oa e Breiz-Izel, en amzer-se (Foeltret eo bet abaoe, ha ne gaver mui en deiz hizio, e-tal ar Yeun-Elez, liou ebet eus an dismantrou). Serret ha prennet e oa an nor.\nLom a hopas :\n« En ti emaoc’h, filhor ? Lom, an arz, a zo deut d’ho kavout, a-berz hor roue.\n« Nobl a gemenn d’eoc’h dout hep dale d’e lez-varn, ha me a zo bet karget da zegas d’eoc’h ar c’helou. Deuit eta ganin betek ar palez evit renta kont eus ho torfedou, pe evit difenn ho kwiriou. Ma ne zeuit ket, ne vezo nemet gwaz a se evidoc’h. Bazadou betek mervel a vezo roet d’eoc’h marteze ! Filhor, dont a rit ganin ? »\nAlanig en doa klevet prezegenn ar genaoueg, eus ar ger kenta betek an hini diweza. Ne respontas ket dioustu. Kredi a rae d’ezañ oa deut tud all gant Lom, hag e oant kuzet, marteze tost d’ar c’hastell, a-dreñv ar bodennou lann. Pignat a reas eta war doenn e gastell, hag e taolas eur sell war ar parkeier tro-war-dro. Ne oa den kuzet ebet. Lom a oa deut e-unan. Alanig a ziskennas.\n« Paeron », emezañ, « salud d’eoc’h ha prosperite ! N’em eus ket gallet dont da zigeri d’eoc’h dioustu. Edon er chapel o lavarout va chapeled. Mat hoc’h eus graet o tont. Deuit tre en ti, mar plij. Gwerc’hez Vari ! Na pegen tomm eo d’eoc’h ! N’eus ket eur vlevenn sec’h warnoc’h, ha trouc’het eo hoc’h alan !… Trugarekait ar roue eus va ferz : jentil-kenañ eo bet o tegas davedoun va brasa mignon. Enebourien douet am eus er palez. Bemdez e vez lakaet war va c’houstiañs gant an aotrounez-se eun torfed bennak. Dre eurvad evidoun emaoc’h eno evit difenn va enor. Lavarit d’ar roue e tegouezin warc’hoaz vintin, rak hizio oun re skuiz evit ober zoken eur pennadig-hent. Da greisteiz em eus debret traou hag o deus graet droug d’in ».\n« Petra hoc’h eus debret eta, filhor ? »\n« Ba ! daoust ha talvezout a ra ar boan displega d’eoc’h perak em eus droug-bouzellou ?… Abaoe pell ’zo e ran pinijenn vras. Muioc’h a zellid en deus unan pa wask war e boaniou hep lavarout ger da zen. Hogen peogwir hoc’h eus c’hoant da c’houzout, e lavarin d’eoc’h n’eo ket eur vuhez eürus hini eur paour kaez den. Alanig n’eo ket eur markiz, ha, pa deu naon d’ezañ, e tebr du-mañ, du-hont, eun tammig mel, lipet er pengosiou dero. Ret eo d’in debri ar pez a gavan. Heugi a ran ouz ar mel, nemet eur sac’h goullo ne chom ket a-sav, hag, evit chom beo, eo da d’in debri eun dra bennak. Koeñvet oun gant va fredad. N’eo ket souezus ne brofit ket d’in, pa ne garan ket anezañ ».\n« Penaos, filhor ? Petra am eus klevet ? Ne garit ket ar mel, eun dra ken mat all ? Ar mel a zo roue ar meuziou. O ! me n’oun ket ken figus ha c’houi. Lavarit d’in eta pelec’h ez eus mel ha me a dalvezo an dra-se d’eoc’h, ha me a rento servij d’eoc’h e pep lec’h, kredit ac’hanoun ».\n« Paeron, arabat ober goap ouzin ».\n« O, filhor, ne ran ket goap ouzoc’h, arabat kredi ».\n« Mat ! » eme Alanig. « War hent Brasparz, en tu all d’ar menez, ez eus eun den o chom, hag e ano Rustevel. Kement a vel en deus ma n’hoc’h eus gwelet morse kemend-all en ho puhez ».\nLom a reas al lamm skañva ma c’helle ober gant ar blijadur vras a oa ennañ.\n« O filhor », emezañ, « mont a reomp di dioustu ? Mall a zo warnoun tañva ar mel, ken mat all e kavan anezañ ».\n« Deomp ’ta, neuze », a lavaras Alanig. « Koulskoude eo diaes d’in bale hizio. Met gant karantez evidoc’h e teuin a-benn d’ober ar pennad-hent-se brao a-walc’h. Petra ne rafen ket evidoc’h ? C’houi, d’ho tro, e palez ar roue, a vezo va alvokad, ha va enor ha va brud a vezo difennet-kaer ».\nAlanig a gerze, ha Lom a heulie anezañ laouen-ran.\n« Mel c’houero a vezo », a soñje al louarn.\nLom hag Alanig a oa degouezet dirak ti Rustevel.\nAn arz, e vin savet d’al laez, a lavaras :\n« O, Alanig ! C’houez eur mel dispar a zo deut betek va fronellou ! »\nHag en eur lavarout se e c’hoarzas kreñv, gant ar blijadur.\n« Peoc’h ! » eme Alanig d’ezañ, « pe an aotrou Rustevel, kousket bremañ en e wele, a savo da zont d’imp, ha ni a rafe eun dro wenn ».\nLom a chomas sioul. Bale a reas zoken, ar skañva ma c’hellas war beg e dreid.\nLammat a rejont er porz kloz dreist ar gloued serret. An noz a oa didrouz. Er porz e oa eur mell pengos dero, faoutet en eun tu, ha daou c’henn dir a zalc’he ar faout digor-bras.\n« Paeron », eme Alanig, « er faout-se ez eus muioc’h a vel eget na gred d’eoc’h. Plantit ho min e-barz ken doun ha ma c’hellot. Nemet eun ali : arabat ober re gorfad. Droug a rafe d’eoc’h ».\n« O filhor », eme Lom, « kredi a ra d’eoc’h eo va genou brasoc’h eget va c’horf ? Nann, nann, n’eo ket. Me ’oar tailha va c’hoant hervez va ezommou ».\nLom eta a gredas Alanig. Lakaat a reas er faout e benn betek an diskouarn, hag e dreid a-raok betek an daou c’hlin. Alanig a grogas diouz e du gant e labour, hag, hep gouzout dare d’ar c’hompaer, e tennas an daou c’henn er-maez eus ar faout.\n« Aiou ! » eme Lom, o yudal gant ar boan en e benn hag en e dreid gwasket ha flastret gant ar faout o serri warno.\n« Petra ’c’hoarvez ganeoc’h, paeron ? Grit peoc’h, pe an aotrou Rustevel a zegouezo d’ezañ dihuni ».\n« O filhor, filhor karet, distardit ar faout, en ano Doue ! »\nKomzou flour ar genaoueg n’o doa ket ar galloud da deneraat kalon vouzar Alanig.\nLom neuze, pa welas e oa bet graet goap outañ, a grogas ennañ eur fulor ruz. Diskrapat a reas gant e dreid a-dreñv, ha seul vui ma tiskrape, seul vuioc’h en doa droug, ha seul vuioc’h e kounnare, e c’harme hag e valloze. Kement a drouz a reas ma tihunas mestr an ti. Rustevel a lakaas e fri er prenestr.\n« Piou ’zo aze ? » emezañ.\nDen ne respontas anezañ. Lom avat a gendalc’he da yudal ha da hopal.\nRustevel a grogas en e vouc’hal hag a ziskennas er porz.\nLom, pa glevas mouez an den, a ziskrapas ar pez a c’hellas. E groc’hen a oa holl entanet hag e gorf a oa glebiet gant c’houezenn an anken. Ne dalveze ket d’ezañ ober bec’h. Kollet oa. Alanig ivez a grede d’ezañ e oa graet gant Lom. Setu eta, pa welas Rustevel o tont, eur vouc’hal lugernus en e zourn, e lavaras d’e gompaer :\n« He, Lom ! penaos emañ ar bed ganeoc’h ? Livirit d’in ’ta ha mat eo ar mel. Goustadik, goustadik, arabat debri re. Setu an aotrou Rustevel o tont da zegas d’eoc’h eur bannac’hig gwin da lakaat ar pred da ziskenn. An dra-se a raio kalz a vad d’eoc’h. N’eo ket gwir, kompaer ? »\nHag Alanig a gemeras hent Kastell-al-Laer.\nRustevel, pa zegouezas, a chomas souezet. Eun arz en e borz !\nHep soñjal e oa aes d’ezañ rei taol ar maro d’al loen, redek a reas d’an ostaleri da glask sikour.\n« Hola, paotred ! deuit ’ta, ha buan ! Eun arz a zo paket e baoiou hag e benn e faout ar pengos ! Deuit ma vo lazet.\nAr baotred a yeas gant Rustevel. Unan a gemeras eur forc’h-houarn, unan all eur rastell, eun trede eun trañch. Hemañ a gemeras eun horz, hennez eur gontell laza moc’h, ar marichal eur varrenn-houarn, ar c’here eur minaoued hir ha lemm, ha meur a blac’h he c’hrog yod.\nLom en e spontadenn a sachas kement ha kement ma c’hellas tenna e benn hag e dreid eus ar faout. Siouaz d’ezañ ! Glac’harus e oa e stad. Bleo ha kroc’hen e benn, eun hanter eus eur skouarn, hag e holl ivinou a oa chomet er pengos ! Eun druez e oa gwelout anezañ, gant ar gwad o redek puilh dreist e choug. A, nann, ne oa ket mat mel ar pengos dero ! C’houero-put e oa. Evel ar vestl.\nLom a glaskas tec’hout. Met koueza a reas war e vin. E dreid a oa re gizidik evit rei sikour. Ar gouerien a zeuas d’ober d’ezañ e stal. Tañva a reas fest ar vaz, fest ar forc’h, fest ar rastell hag an horz. Paotredigou a zerede gant keuneudennou, mab ar marichal a zic’haloupe gant eun durkez hag ar c’hemener gant e vetr koad pevarc’hornek, ken teo ha pevar biz-meud.\nLom a oa bloñset e benn, e ziouskoaz ha livenn e gein. Goude eur c’hard-eur a verzerinti e kouezas war an douar, hag ec’h en em rentas da vervel.\n« Graet eo gantañ ! » a lavaras ar baotred.\nHag int kuit d’o zi gant o binviou war o skoaz. Warc’hoaz d’ar beure e teujent d’e ziskroc’hena.\nLom ne oa ket maro. Ma oa kollet gantañ e holl anaoudegez, e chome c’hoaz eun tammig buhez en e gorf. Ma vije bet eur medisin er gêr, en dije santet c’hoaz lammouigou dister en eur lakaat e skouarn war galon al loen.\nGoude beza chomet eun abadenn vat war leurenn ar porz, ar paour kaez loen mac’hagnet e teuas anoued d’ezañ. Eur skrijadenn a yeas dre e holl izili gant ar boan o tont en-dro. Lom a zigoras e zaoulagad duet ha koeñvet, hag en em ruzas, da vare ar pelgent, pell diouz an dachenn villiget.\nAlanig ne oa mui nec’het gant ar genaoueg. Mont a reas da spia ar yer war o c’hlud. Dont a reas a-benn da vezvi gant e gomzou flour eur bolezig hanter gousket war bod eur wezenn ivin, hag ar yarig dievez a gouezas etre paoiou an treitour. Mont a reas dioustu da zebri ar c’horfig tener a-dreñv kleuz eur waremm. Edo da vat o lipat an askell diweza, pa glevas trouz er foz. Selaou a reas. An trouz a dostae. Alanig a oa prest d’ober eul lamm dreist ar c’hleuz, pa anavezas ar paour kaez Lom.\nPa zeuas ar goulou-deiz, da sklerijenna ar Yeun-Elez, Lom a savas hag a gemeras en eur jilgamma, hent Kemper-Kaourintin. Goude pevar devez bale e welas o tarza er pellder touriou uhel an iliz-veur.\n« A ! » eme Lom, « echu eo va hent poanius, met n’eo ket echu va foaniou, ha mez ha goaperez am eus c’hoaz da c’houzañv ».\nDegouezet e oa er palez. Nobl, ar roue, o welout anezañ en eun doare ken iskis, a lavaras :\n« Va Doue, daoust hag an arz feal, va gwella servijer, eo an hini a zo dirazomp ? »\nLom a respontas :\n« Ya, roue meur. Lom eo an hini a zo dirazoc’h. Gwelit e peseurt stad truezus eo bet lakaet gant Alanig al Louarn, gwasa judaz a zo er vro ».\nNobl a yeas droug ennañ. Lavarout a reas :\n« A, a ! Alanig en deus klasket ! Kavout a raio, ha paeet e vezo an trubard hervez al labour en deus graet, pe ne vezin anvet ken roue al loened e Breiz-Izel ».\nHa setu Nobl a gemenn d’e guzulierien, d’an archerien ha da vistri ar soudarded dont d’e balez. Displega a ra d’ezo trubarderez du Alanig al Louarn.\n« Petra a vezo graet ? » eme Nobl. « Pep hini a roio e ali, ha me, ar roue, a sento. Komzit ».\nPep hini a savas hag a gomzas d’e dro. Hervez an holl e oa ret lavarout adarre da Alanig dont d’ar palez evit beza barnet pe kaout ar pardon eus e dorfedou. Lom a oa bet kaset hag en doa graet eun dro wenn… Piou oar ?… Marteze Lom hag Alanig a oa enebourien douet, ha daou enebour eo diaes a-walc’h d’ezo en em glevout. Gouzout a reomp ouspenn n’eo ket an arz eul loen speredek ha dilu. Mat e oa eta kas en taol-mañ ar fina loen eus ar rouantelez.\nLip-e-Bao, ar c’haz fina a oa e Kerfeunteun, ar skañva eus kizier ar rouantelez, hag an hini gwella marteze er bed holl da baka logod er solierou ha laboused el liorzou, a oa bet karget da gas lizer ar roue da Gastell-al-Laer.\nNobl a c’halvas Lip-e-Bao hag a lavaras d’ezañ :\nD’eoc’h eo da vont. Mar deo eur veaj risklus evit meur a hini, evidoc’h n’eo ket. C’houi ’zo desket bras ha teodet kaer. Gouzout a rit an tu da liva ar wirionez hag ar gevier, hervez ma vez ezomm. Lavarit da Alanig dont dioustu d’am palez. Ma teu, gwell a se evitañ. Ma ne zeu ket, gwaz a se ! Gouzout a ran ervat e selaouo hoc’h aliou, hag e teuio d’al lezvarn ».\nAr c’haz a respontas :\n« O roue, n’oun ket ken sur-se da zegas anezañ d’ho palez. Penaos en em gemerin, eur wech degouezet e Kastell-al-Laer ? N’ouzon ket moarvat va-unan. Alanig a zo ken fin all ! Lom, an arz, a zo bras ha kreñv, hag en deus graet eun dro wenn, eun dro ruz a vefe gwiroc’h. Penaos eta, me, eur c’haz bihan ha dister, e c’hellin ober ar pez na reas ket paotred ampart ? O roue, kredi a ran e vefe gwelloc’h kas unan all. »\n« Nann, nann », eme ar roue, « c’houi an hini a yelo, rak en ho korf bihan e kavan ar vrasa furnez. »\nAr c’haz a lavaras :\n« Ho polontez bezet graet ! »\nHag e kemeras hent Menez Sant Mikael.\nAdtapet diwar « https://br.wikisource.org/w/index.php?title=Troioù-kamm_Alanig_al_Louarn/2&oldid=28115 »\nKemmoù diwezhañ degaset d'ar bajenn-mañ d'an 24 Du 2011, da 17:50.


Edmund Kirby Smith, ganet d'ar 16 a viz Mae 1824 hag aet da Anaon d'an 28 a viz Meurzh 1893, a oa un ofiser en United States Army hag en devoa brezeliet er Brezel etre Mec'hiko hag ar Stadoù-Unanet. Goude-se e oa bet gant nerzhioù Lu Stadoù Kengevreet Amerika e-pad ar Brezel diabarzh stadunanat. E-pad kentañ mizioù ar brezel e voe lakaet da jeneral. Brudet mat eo evit bezañ bet penn an Trans-Mississippi Department goude kouezhadenn Vicksburg d'an Union Army.\nEdmund Kirby Smith e-pad ar brezel diabarzh.\nSmith a oa bet gloazet e-kerzh Kentañ emgann Bull Run hag a voe kalonek e-pad an Heartland Offensive, un taol kleze en dour gant ar re Gengevreet evit aloubiñ Kentucky e 1862. Lakaet e oa bet e penn zonenn an Trans-Mississippi Department e miz Genver 1863. Eno e oa bet an darn vrasañ eus an emgannoù er reter d'ar Menezioù Roc'hellek hag er c'hornôg d'ar Mississippi. E 1863, Smith en doa kaset unvezioù lu evit sikour terriñ Seziz Vicksburg, en aner. Goude kouezhadenn Vicksburg a oa bet aloubet gant an Unaniezh e miz Gouhere, ar zonenn Trans-Mississippi a oa bet troc'het diouzh ar peurrest eus ar C'hengevread. Deuet e oa de facto da vezañ ur Stad emren, lesanvet 'Kirby Smithdom'. E-pad an Argadenn war Red River en hañv 1864, Smith a oa dindan urzhioù ar jeneral Richard Taylor hag e penn unvezioù hag a oa deuet a-benn da drec'hiñ war hollad nerzhioù an Union Army hag ar morlu renet gant Nathaniel P. Banks.\nD'an 2 a viz Even 1865, Smith en devoa kodianet e Galveston, Texas, pa oa ar jeneral diwezhañ gant un nerzh lu kreñv er brezel diabarzh. Tec'het e oa buan da Vec'hiko ha goude-se da Guba evit chom hep bezañ harzet evel treitour. Deuet e oa e wreg a-benn da varc'hata e zistro pa oa bet embannet distaolioù gant ar gouarnamant kevredadel en eskemm ouzh ul le d'ar gouarnamant (oath of loyalty).\nAdtapet diwar « https://br.wikipedia.org/w/index.php?title=Edmund_Kirby_Smith&oldid=1838139 »\nDernière modification le 8 Mez 2019, à 08:24\nKemmoù diwezhañ degaset d'ar bajenn-mañ d'an 8 Mez 2019, da 08:24.


talbenn - Wikeriadur\n1.5 Anv-kadarn 3\nEus tal ha penn.\ntalbenn /ˈtalbɛn/ gourel (liester : talbennoù)\nMoger a-raok ur savadur gwelet eus an diavaez m'emañ an nor-dal peurvuiañ\nHonnezh, Ostaleri an Diskuizh Mat, a voe dibabet ganin en abeg d'he zalbenn : [...]. — (Pêr Denez, Glas evel daoulagad c'hlas na oant ket ma re, Al Liamm, 1979, p. 42.)\ngalleg : façade (fr)\nUnan eus an div banell zo a bep penn (diwar-benn gweleoù zo)\n[...], ken e skoe ouzh ar voger an talbenn uhel anezhañ gant an disterañ fiñvadenn : [...]. — (Pêr Denez, Glas evel daoulagad c'hlas na oant ket ma re, Al Liamm, 1979, p. 44.)\nTolead ma vez un arme tal-ouzh-tal gant an enebourien\nGloazidi a ziskenn eus al linenn genta, en o zouez eur c'hamalad deut a-gevret gant Erwan d'an talbenn. — (Abeozen, Dremm an Ankou, Skridoù Breizh, 1942, p. 16.)\ngalleg : front (fr)\nAdtapet diwar « https://br.wiktionary.org/w/index.php?title=talbenn&oldid=298303 »\nKemmoù diwezhañ degaset d'ar bajenn-mañ d'an 5 Mae 2020, da 09:00.


Firefox 8 e brezhoneg\nEmbannet eo bet Firefox 8 gant Mozilla d'an 8 a viz Du 2011.\nOuzhpenn TWITTER war boestad klask ar varrenn ostilhoù eo unan eus ar c'heweriusterioù pennañ evit an handelv-mañ. Emañ bremañ e-kichen Google, Klask pe Wikipedia. Drezi e vo tro d'an arveriaded klask war ar rouedad kevredadel diouzhtu. Siwazh, enkorfet eo bet ar c'heweriuster-mañ evit ar saozneg, ar portugaleg, ar sloveneg hag ar japaneg hepken, ket evit ar brezhoneg evit poent.\nDinoet e vo an enlugelladoù pellgarget gant un trede ha diweredekaet e vint dre ziouer. Goulennet e vo digant an arveriaded hag e fello dezho gweredekaat pe get an enlugelladoù-mañ. Da wareziñ an arveriaded a-enep ar barrennoù ostilhoù aloubek e talv ar c'heweriuster-mañ.\nKeweriusterioù all ez eus, en o zouez :\nGant Firefox 8 e c'hallit kargañ ivinelloù diouzh ho c'hoant, pezh a herreka atoriñ ar prenestroù gant kalz ivinelloù. Kavet e vez an dibarzh-mañ dre : Dibarzhioù/Gwellvezioù Firefox war ivinell Hollek.\nE-touez ar re gentañ o doa kinniget ar skouerieg WebGL (Web Graphics Library) e oa Mozilla. Ar skouerieg WebGL a ro tro d'al lec'hiennoù ha d'an arloadoù Web skrammañ kevregadoù 3M gant herrekadur an dafar, ha n'eus ket ezhomm staliañ meziantoù trede. Bremañ e vez skoret ar galvezouriezh CORS (Cross-Origin Resource Sharing) a ro tro da baotred an diorren kargañ gwiadezhioù mod WebGL o tont eus domanioù all gant un doare diarvar. Kit da welout al lec'hienn a-zivout Google MapsGL (maps.google.com) ha gwelit kartennoù 3M war Firefox.\nGant ar c'heweriusterioù nevez lakaet e Firefox evit Android e vez an arveriaded ar vistri war o doareoù d'ober gant Internet gant ho pellgomzerioù hezouk. Gant keweriuster ar ger-tremen pennañ e vez gwarezet anvioù an arveriaded hag o gerioù tremen enrollet ganeoc'h. Gwarezet e vo diogelroez ho stlennoù ha pa vefe prestet ho pellgomzer pe kollet zoken.\nGant an arveriaded e vez ouzhpennet arlunioù, gant un doare aes, war ho skramm degemer, evit al lec'hiennoù hag arloadoù Web a zo war o sinedoù.\nPellgarget e vez an handelv 8 diwar ar bajennad amañ pe hizivaet e vez ho handelv 7 (pe 6) dre al lañser Skoazell/A-zivout Firefox.


Région_Bretagne - Ur studiadenn nevez diwar-benn an niverel e Breizh\nL'âge et la présence d'enfants au sein des foyers influe sur le taux de connection et d'équipement. Thomas Crabot\nE-barzh buhez ar Vretoned emañ an teknologiezhioù niverel bremañ, hep mar ebet. Sklaer a-walc’h eo ar sifroù war ar poent-se : 78 % eus an dud a zo kevreet ouzh Internet, en o zouez, 81 % a vez bemdez pe dost. Kement-se zo 3 foent en tu all d’ar geidenn vroadel. A-dal d’ar boazioù diazezet mat hiviziken, ez eus boazioù, hag int gant o c’hammedoù kentañ un nebeud bloavezhioù zo, hag a zo deuet da vezañ ret war an dachenn niverel ; evel ar binvioù hezoug, ha dreist-holl an tablezennoù a gendalc’h o niver da greskiñ buan en tiegezhioù hag en embregerezhioù. Evel-se emañ kont ivez gant teknologiezhioù evel hini ar gwirvoud kresket a veze graet dibaot ganto betek-henn. Ur bern traoù a reer ganto bremañ. Setu unan bennak eus an disoc’hoù a gaver e 4e embannadur « Implij an niverel ».\nTri bloavezh enklask\nEmbannet eo ar studi-mañ gant Rannvro Breizh diwar dielfennadur pemp enklask kaset da benn gant M@rsouin e-touez rummadoù Bretoned disheñvel. Ouzhpenn 2 000 a dud, 1 550 embregerezh, an holl gumunioù ha diazezadurioù publik a genlabour etrekumunel a oa bet sontet etre 2013 ha 2015 gant ar Strollad a laz skiantel. Embannet eo bet « Implij an niverel » evit ma ouife hiroc’h an dud, an divizerien publik ha prevez dreist-holl, diwar-benn implij hag emdroadurioù an niverel e Breizh. Merkoù eus an tuadurioù, lakaet war-wel gant ar studi-mañ hag a c’heller fiziout enno, a zlefe sikour ar strollegezhioù hag an embregerezhioù da dermeniñ o strategiezh diorren niverel, da greñvaat o flas war ar web, da ginnig servijoù nevez...\nNiverel an holl\nDiorren an teknologiezhioù nevez a cheñch ur bern traoù en doareoù da gehentiñ, da labourat, da veveziñ... Evit ma c’hello pep hini tennañ gounid eus an nevezadurioù hag eus ar servijoù nevez-se e kas ar Rannvro ur politikerezh oberiant evit demokratelaat an implij anezho : siberkumunioù da zeskiñ ober gant an TKK (teknologiezhioù ar c’helaouiñ hag ar c’hehentiñ), egorennoù labour niverel (ELN) evit al liseoù, servijoù publik niverel… Gant ar memes pal e ro ar Rannvro skoazell d’ar strollad a laz skiantel M@rsouin ha sikour a ra da lakaat e labourioù enklask war-wel. Kas a ra an danframmoù war-raok ivez ; evit ma vo ar c’has uhel-kenañ gant an holl Vretoned (hiniennoù, embregerezhioù, melestradurezhioù...) e kemer perzh en ur raktres boutin asambles gant ar Stad hag an holl strollegezhioù lec’hel. Er steuñv Breizh Kas Uhel-kenañ (BKHK) e rakweler goloadur hollek ar rannvro gant gwiad optikel a-benn 2030.\nPetra eo M@rsouin ?\nE 2002 e oa bet krouet ar Strollad a laz skiantel M@rsouin (Mol @rvorigat evit enklask diwar-benn kevredigezh ar c’helaouiñ hag implij an Internet), diwar atiz Kuzul-rannvro Breizh. Ur rouedad liesdiskiblezhel eo, enni enklaskerien war Skiantoù an den hag ar gevredigezh a labour e 15 arnodva eus Breizh, karget da vuzuliañ ha da zielfennañ implij an TKK e Breizh.\nMuioc’h a ditouroù e : www.marsouin.org\nUsages du numerique en Bretagne - édition 2016 2.67 MB\nPublié le Friday, January 29, 2016


Virginia Della Rovere - Wikipedia\nVirginia Della Rovere\n(Adkaset eus Virginia della Rovere)\nVirginia Della Rovere (Urbino, 1544 – Napoli, 1571) a oa ur briñsez italian, merc'h da Guidobaldo II Della Rovere, dug Urbino, ha d'e bried kentañ, Giulia Varano, merc'h pennhêrez Giovanni Maria, dug Camerino.\nE 1560 e voe dimezet da Federico Borromeo, dug Camerino, priñs Oria ha kont Arona, met bugel ebet n'o doe.\nE 1559, a-raok hec'h eured, e tedias Costanzo Porta dezhi ul levrad madrigaloù evit pemp mouezh, moulet gant Antonio Gardano, e Venezia. Sur a-walc'h edo Virginia della Rovere e-touez ar c'hanerezed ha marteze sonerez ivez, evel ma oa ar c'hiz en amzer-se.\nMervel a reas he fried Federico d'an 19 a viz Du 1562. Addimeziñ a reas an intañvez e 1564, d'ar priñs Ferdinando Orsini, dug Gravina.\nPa varvas Virginia ec'h addimezas Ferdinando gant Costanza, merc'h da Fabrizio II, priñs Venosa, kont Conza, hag aotrou Gesualdo.\nAdtapet diwar « https://br.wikipedia.org/w/index.php?title=Virginia_Della_Rovere&oldid=1901859 »\nKemmoù diwezhañ degaset d'ar bajenn-mañ d'an 4 Mae 2021, da 06:51.


Fest Nedeleg etre Breizh ha Mexico - Skol Diwan Roazhon\nEn em vodet zo kerent eus skolioù Diwan Ar Meziaer ha Roazhon evit kregiñ da brientiñ ar Fest Nedeleg. Un Nedeleg etre Breizh ha Mexico vo roet d’ar gerent ha d’ar vugale da vevañ er bloaz-mañ. War ar roll (da resisaat) : abadenn ar vugale, c’hoari ar piñata, adverenn, abadenn evit ar vugale, pred rannet. Da 3e e krogo an traoù d’ar Sadorn 15 a viz Kerzu.\nSavet zo ur strolladig evit ijinañ ha leurenniñ un abadenn war tem un diviz etre Breizh ha Mexico. Klask zo war tud all evit klokaat ar strollad. Ma’z oc’h kontant da gemer perzh en avantur-se (skrivañ an abadenn ha/pe c’hoari), kit e darempred gant Anne-Sophie : annesof3 chez wanadoo.fr. N’eus ket ezhomm bezañ prenet skiant war ar c’hoariva evit kemer perzh.\n9 Liorzhañ e skol Gacet\n20 Gwerzh gwastili ha levrioù e skol Gacet : klas Fañch


Buhez ar Sent/1894/Maker - Wikimammenn\nBuhez ar Sent/1894/Maker\n◄ Valtrud Maker Leon I ►\nGouarn a eure he eskopti gant eunn dousder hag eur vadelez hag a c’houneze d’ezhan kalounou ann holl. Henvel oa ouz ar pastor mad a zo bepred var evez gant aoun na ve taget he zenved gant ar bleiz. Prezeg a rea bemdez, he-unan ez ea da velet ann dud klanv, hag he di oa ti ar beorien. Kement a druez en doa ouz ar re-ma ma tenne ann tamm euz he c’hinou evit hen rei d’ezho. Mes poan en doa gant eunn dra: re a henor a veze great d’ezhan, var he veno. N’oa ket evit gouzanv, dreist holl, e vije kemeret evit eur zant. Setu perak e roaz ann dilez eus he garg, hag o veza kuiteat Antioch dre guz, e teuaz gant tri pe bevar goumpagnoun da vizita ann Douar Santel.\nKear Gand a oue ann termen euz he veachou. Eno ez eaz da loja da gouent Sant-Bavon, hag er gouent-ma e oue dalc’het hirra ma oue gellet. A benn diou vech goulskoude e falvezaz d’ezhan mont kuit; mes a benn diou vech ive e klanvaz p’edo dija enn hent, pe o lavaret kenavezo. Enn dro genta e pareaz, mes enn eil tro e krogaz ar vosenn ennhan. Eur maread tud a veze skubet bemdez gant ar c’hlenved-se, ken e kear, ken var ar meaz. Hogen, Maker a bedaz Doue d’he gemeret ha da espern ar re all, ha Doue a zelaouaz he bedenn. Mervel a reaz d’ann dek a viz ebrel euz ar bloaz 1012, ha kerkent ec’h ehanaz ar vosenn tro var dro.\nAdtapet diwar « https://br.wikisource.org/w/index.php?title=Buhez_ar_Sent/1894/Maker&oldid=31059 »\nKemmoù diwezhañ degaset d'ar bajenn-mañ d'an 27 Gen 2012, da 19:54.


2 Abraham a oe tad da Izaag, Izaag da Jakob, Jakob da Juda ha d’e vreudeur.\n3 Juda tad da Farez ha da Zara dre ar vaouez Tamar. Farez tad da Esron, Esron da Aram,\n4 Aram tad da Aminadab, Aminadab da Naason, Naason da Zalmon.\n5 Salmon tad da Vooz dre ar vaouez Rahab, Booz tad da Obed dre ar vaouez Ruth hag Obed da Jesse.\n6 Jesse tad d’ar roue David, ha David, tad da Zalomon, dre an hini a oa bet gwrég da Uri.\n7 Salomon, tad da Roboam, Roboam da Abiaz, Abiaz da Asaf.\n8 Asaf, tad da Jozafad, Jozafad da Joram, Joram da Oziaz,\n9 Oziaz da Joatam, Joatam da Akaz, Akaz da Ezekiaz,\n10 Ezekiaz da Vanase, Manase da Amon, Amon da Josiaz.\n11 Joziaz da Jekoniaz ha d’e vreudeur, da vare an harlu e Babilon.\n12 Ha goude an harlu e Babilon, Jekoniaz, tad da Zalatiel, Salatiel, tad da Zorobabel.\n13 Zorobabel, tad da Abiud, Abiud da Eliakim, Eliakim da Azor.\n14 Azor, tad da Sadok, Sadok da Akim, Akim da Eliud,\n15 Eliud da Éleàzar, Eleazar da Vatan, Matan da Jakob,\n16 Jakob tad da Jozef, pried Mari, an hini a zo bet mamm da Jezuz anvet ar Hrist.\n17 Bez’ ez eus eta pevarzeg rummad euz Abraham beteg David , pevarzeg euz David beteg an harlu e Babilon, ha pevarzeg euz an harlu e Babilon beteg Ar Hrist.\n18 Evel-henn eh erruas ganedigez Jezuz-Krist: Mari, e vamm, a oa dimezet da Jozef, med a-barz m’o-doa bevet asamblez, e tigouezas dezi beza dougéréz dre vertuz ar Spered-Santel.\n19 Jozef, he ’fried, dén just anezañ, pa ne ’felle ket dezañ he dizenori, a lakeas en e benn dispartia diouti dre guz.\n20 Trei a ree ar zoñjou-ze en e spered pa zeuas eun êl d’an Aotrou da bara dirazañ e-kreiz e gousk, hag a lavaras dezañ :\n— « Josef, mab da Zavid, arabad dit kaoud aon o kemer Mari da bried en da di, rag euz ar Spered-Santel eo ar vuez a zo diwanet enni.\n21 « Genel a raio eur mab ; te a roio dezañ an ano a Jezuz, rag en eo a zalvo e bobl euz he ’fehejou ».\n22 « Kement-se a hoarvezas, evid ma teuje da wir ar pez e-noa lavaret an Aotrou dre vouez ar Profet :\n23 — « Setu ma vo ar Werhez dougéréz ha ma hano eur mab a vo anvet Emmanuel, da lavared eo « Doue ganeom ».\n24 Goude beza savet euz e gousk, e reas Jozef evel m’e-noa lavaret dezañ El an Aotrou : kemer a reas e bried en e di hag he mired a reas gwerhez, 25 beteg m’he-doa laket er béd eur mab a roas dezañ an ano a Jezuz.\n1 Neuze e kasas ar Spered-Santel Jezuz d’ar goueleh  evid beza tentet gand an droug-spered.\n2 E-pad daou-ugent devez ha daou-ugent nozvez e chomas war yun.\n3 Ha pa deuas naon dezañ e tosteas outañ an toueller :\n— « Mar d-out Mab Doue, emezañ, gra d’ar vein-mañ trei e bara ».\n— « Skrivet eo, n’eo ket gand bara hepkén e vez maget an dén, med gand pep gér deuet euz genou Doue ».\n5 Goudeze e kasas an droug-spered anezañ d’ar gêr zantel hag e savas anezañ war lein uhella an templ.\n6 — « Mar d-out Mab Doue, emezañ, en em daol d’an traon rag skrivet eo : Doue e roio urz d’e êlez evidout. Da zougenn a raint en o daouarn gand aon na stokfe da droad ouz ar vein ».\n7 — « Skrivet eo ive, eme Jezuz : Ne denti ket an Aotrou da Zoue ».\n8 An droug-spered a gasas anezañ c’hoaz war eur menez uhel-uhel. Diskouez a reas dezañ oll rouanteleziou an douar gand o oll vadou :\n9 — « Kement-se, emezañ, a roin dit, ma kouezez e-harz va zreid evid va adori ».\nJezuz a respontas dezañ neuze :\n10 — « Kerz kuit Satan, rag skrivet eo: An Aotrou da Zoue a adori, dezañ hepkén doujañs a renti ».\n11 An droug-spered a lezas neuze Jezuz, hag e tosteas Elez outañ evid e zervicha.\nDISTRO JEZUZ DA VRO-HALILEA\n12 Pa glevas Jezuz e oa bet laket Yann er prizon, e tistroas da Vro-Halilea.\n13 Dilezel a reas Nazared evid dond da jom da Gafarnaom, war ribl ar mor, war harzou Zabulon ha Neftalia.\n14 Evel-se e teue da wir komzou ar profet Izaiaz :\n15 « Douar Zabulon ha douar Neftalia,\n« An hent a gas d’ar mor en tu all d’ar Jordan,\n« Galilea ar bayaned, 16 o-deus gwelet\n« eur sklêrijenn lugernuz;\n« eur sklêrijenn a zo paret ».\n17 Jezuz a stagas da brezeg evel-henn :\n— « Cheñchit buez, rag tost eo Rouantèlèz Doue ».\nAR PEVAR DISKIBL KENTA\n18 O tremen ’héd ar Mor-Galilea e welas daou vreur: Simon, lesanvet Pèr, hag Andre e vreur o taoler o rouejou er mor, rag pesketerien e oant. 19 Jezuz a lavaras dezo :\n— « Deuit d’am heul ha me ’ray ahanoh pesketerien tud ».\n20 Raktal e tilezjont o rouejou hag ez ejont d’e heul. 21 Pelloh e welas daou vreur all : Jakez, mab da Zebede ha Yann e vreur, en o bag, gand Zebede o zad, o kempenn o rouejou.\n22 Gelver a reas anezo, ha kerkent e tilezjont o bag hag o rouejou hag ez ejont d’e heul.\nJEZUZ A GELENN HAG A RO AR PARE\n23 Tremen a reas dre Vro-Halilea, en eur brezeg er zinagogou, oh embann kelou mad ar Rouantèlèz, hag o rei ar pare d’ar re a oa taget gand ar hleñved pe ar zempladurez.\n24 Ar vrud anezañ a redas dre ar Siri a-béz, hag e oe digaset dezañ an oll dud gwasket gand a bep seurt kleñvejou pe boaniou : dalhet gand an droug-spered, loarieg, seizet. O ’farea ’reas.\n25 Eur bern tud a yee d’e heul, deuet euz Bro-Halilea hag euz an Degkêr, euz Jeruzalem, euz Bro-Judea hag euz ar vro en tu all d’ar Jordan.\n12 Jezuz a glevas hag a respontas :\n— « N’eo ket an dud yah eo o-deus ezomm medisin, med ar re glañv. 13 It da zeski petra ’dalv ar homzou-mañ : « N’eo ket provou eo a glaskan, med karantez ». N’on ket deuet da helver an dud just  med ar beherien ».\n16 « Dén e-béd ne gemer eur peñsel nevez da lakad war eur pez dillad koz ; rag an tamm nevez a zach war an tamm dillad koz ha ne vo nemed brasoh a ze ar rogadenn.\n17 « Ne vez ket laket gwin nevez e sehier-lèr koz, a-hend-all e tarz ar zehier-lèr hag e vez skuillet ar gwin ha kollet ar zehier-lèr. Er hontrol, laket e vez ar gwin nevez e sehier-lèr nevez , hag e vez mired evel-se an eil hag egile ».\n23 Pa zigouezas Jezuz e ti an dén a reñk uhel, o weled ar ’fleüterien hag an dud, difred ganto , e lavaras dezo :\nHag e reent goap anezañ. 25 Pa oe laket an dud er-mêz, eh antreas. Kregi a reas e dorn ar plahig hag houmañ a zihunas.\n26 Dre ar vro a-béz e redas ar vrud a gement-se\n11 « E gwirionez, m’hel lavar deoh : E-touez bugale ar gwragez, n’eus savet hini e-béd hag a ve brasoh e-ged Yann Vadezour. Koulskoude, ar bihanna e Rouantèlèz Doue a zo brasoh egetañ.\n12 Abaoe deveziou Yann ar Badezour , beteg bremañ, eo dre nerz ez eer e Rouantèlèz Doue, ha gand an dud taer eo ez a. 13 Rag an oll brofeted hag al Lezenn beteg Yann o-deus diouganet. 14 Ha ma fell deoh intent, eñ eo, end-eün, an Eli a dle dond. 15 An neb e-neus diskouarn da gleved, ra glevo ! »\n1 C’hweh devez diwezatoh, e kemeras Jezuz gantañ Pèr, Jakez ha Yann e vreur, hag ez eas ganto en eul leh distro, war lein eur menez uhel.\n2 Neuze, dirag o daoulagad, e cheñchas Jezuz doare. Dond a reas da veza lugernuz evel an heol, e zillad a zeuas da veza gwenn-kann evel ar sklêrijenn.\n3 Moizez hag Eliaz  a baras dirazo, o komz gantañ. 4 Pèr neuze a lavaras :\n— « Aotrou, kaer eo deom beza amañ. Ma karez me ’zo o vond da zevel teir deltenn, unan evidout, unan all evid Moizez hag e-bén evid Eliaz ».\n5 O komz edo c’hoaz pa zeuas eur goabrenn lugernuz d’o gelei, hag euz kreiz ar goabrenn e teu eur vouez o lavared : «Hemañ eo va Mab muia kared, ennañ e kavan va dudi : selaouit anezañ ».\n6 O kleved kement-se, e kemeras spont en diskibien hag e kouezjont d’an douar.\n7 Jezuz a dosteas hag a douchas outo hag a lavaras :\n— « Savit en ho-sav ! emezañ. N’ez it ket da gaoud aon ! »\n8 Sevel a rejont o daoulagad, ha ne weljont mui nemed Jezuz, ha dén nemetañ. 9 En eur ziskenn diwar ar menez e lavaras Jezuz dezo :\n— « Na gomzit da zen euz ar pez ho-peus gwelet ken na vo savet Mab an dén a-douez ar re varo ».\n10 Hag an diskibien ha goulenn outañ :\n— « Perag eta e lavar ar skribed e tle Eliaz dond da genta ? » .\n— « Gwir eo e tle Eliaz dond evid renka pep tra. 12 Med, m’hel lavar deoh, Eliaz a zo deuet dija, ha n’o-deus ket e anavezet, ha greet o-deus gantañ ar pez a garent. Med Mab an dén, eñ ive, a zo o vond da houzañv euz o ’ferz ».\n13 Neuze eh intentas an diskibien e komze dezo euz Yann-Vadezour.\nPARE AR BUGEL LOARIEG\n14 O veza ma tigoueze tost d’an dud, e teuas eun dén davetañ hag o koueza war e zaoulin dirazañ e lavaras :\n15 — « Aotrou, bez truez ouz va mab, loarieg eo  ha gouzañv kalz a ra. Koueza ’ra alïez, en tan pe en dour. 16 Digaset am-eus anezañ d’az tiskibien, med n’o-deus ketgellet e barea ».\n17 Jezuz a lavaras :\n— « Rummad tud diskredig ha fallagr, beteg pegoulz e vezin-me ganeoh ? Beteg pegoulz am-bo d’ho kouzañv ? Digasit ar bugel din amañ ».\n18 Jezuz a hourdrouzas an droug-spered, hag ez eas hemañ er-mêz euz ar bugel. D’an ampoent e oe pareet...\n— « Ha ni, perag n’on-eus ket gallet e argas ? »\n20 Respont a reas :\n— « Ablamour ma’z oh laosk en ho feiz. Hag e gwirionez m’hel lavar deoh : Ma vez eun devez ho feiz ken braz hag eur hreunenn zezo, c’hwi a lavaro d’ar menez-se : Tremen euz amañ da aze, hag e tremeno. Ne vo netra ouspenn deoh... 21 Ha neuze ne hell ar seurt droug-sperejou-ze beza argaset nemed dre ar bedenn hag ar yun ».\nE BASION ADARRE\n22 O veza m’edont bodet e Bro-Halilea, e lavaras Jezuz dezo :\n— « Mab an dén a zo o vond da veza laket etre daouarn an dud. 23 E laza ’raint, ha d’an trede deiz e savo a varo da veo ».\nDINER AN TEMPL\n24 Pa oent digouezet e Kafarnaom, e teuas da gavoud Pèr paotred ar gwir war an templ, hag e lavarjont dezañ :\n— Daoust hag ho mestr ne bae ket ar gwir war an templ ? »\n25 — « Paea ’ra, emezañ ».\nPa oe digouezet Pèr er gêr, ez eas Jezuz d’e gavoud da genta, hag e lavar :\n— « Petra eo da zoñj, Simon ? Rouaned an douar, diwar goust piou e savont gwiriou ha truajou ? Diwar goust o bugale pe diwar goust an estranjourien ? »\n26 — « Diwar goust an estrañjourien, emezañ ».\n— « Neuze ’ta, eme Jezuz, o-deus ar vugale diskarg anezo ?  27 Koulskoude evid ne vo ket gwall-skweriet an dud-se, kerz d’ar mor, taol an higenn, kemer ar pesk kenta a grogo ha digor e henou. Kavoud a ri ennañ eur stater, kemer anezañ hag her ro evidon hag evidout ».\nAR BRASA ER ROUANTELEZ\n1 Eun devez e tosteas an diskibien ouz Jezuz hag e lavarjont dezañ :\n2 Jezuz o helver davetañ eur bugel, a laka anezañ en o-zouez en eur lavared dezo :\n3 — « E gwirionez m’hel lavar deoh, ma ne jeñchit ket ha ma ne deuit ket da veza heñvel ouz bugale vihan, ne ’z eoh ket e Rouantèlèz Doue. 4 An hini en em izellaio evel ar bugel-mañ, hennez a zo ar brasa e Rouantèlèz Doue. 5 Hag an hini a zigemer, em ano, eur bugelig evel hemañ, me va-unan eo a zigemer. 6 Med an neb a ro skwer-fall da unan euz ar re vihan-mañ a gréd ennon, eo gwelloh dezañ e vo staget ouz e houzoug eur mên-milin ha stlapet e goueled ar mor.\n7 « Gwas-a-ze d’ar béd, en abeg d’e wall-skweriou ! Gwall-skweriou a rank beza, med gwas-a-ze d’ar re a zo kirieg anezo.\n8 « Mar d-eo da zorn pe da droad pennabeg dit da goueza, troh anezo ha taol anezo pell diouzit, rag gwelloh eo dit antreal er vuez, mogn pe vahagnet, eged kaoud da zaou zorn ha da zaou droad, ha beza taolet en tan peurbaduz.\n9 « Mar d-eo da lagad pennabeg dit da goueza, tenn anezañ, ha taol anezañ pell diouzit, rag gwelloh eo dit antreal born er vuez, eged beza taol gand da zaou lagad e jehenn an tan.\n10 « Na zisprijit nikun euz ar re vihan-mañ, rag m’hel lavar deoh, dalhmad, en Neñv, ema o êlez o daoulagad o para war va Zad hag a zo en Neñvou »  .\nAN DANVAD DIANKET\n12 « Petra ’zoñjit ? M’e-neus eun dén kant danvad, ha ma teu unan da zianka, daoust ha ne lezo ket an naonteg ha pevar-ugent all war ar menez, evid mond war glask an hini dianket ?\n13 « Ha ma teu a-benn d’e gavoud en-dro, e gwirionez m’hel lavar deoh, e-no muioh a joa a-berz hennez eged a-berz an naonteg ha pevar-ugent ha n’int ket bet dianket.\n14 « Evel-se e fell d’ho Tad a zo en Neñv n’ez afe da goll nikun euz ar re vihan-se.\n15 « Ma teu d’az preur mankoud en da geñver, kee da repren anezañ, te hag eñ, etrezoh ho taou. Ma selaou ahanout ez-po e hounezet. 16 Med ma ne zalh kont e-béd, kemer c’hoaz da vond ganit unan pe zaou, evid ma vo reñket an afer, war lavar daou pe dri dest.\n17 « Ma ne ’fell ket dezañ, lavar d’ar vreudeur, ha ma ne ’fell ket dezañ zokén selaou ar vreudeur, ra vo evidout evel eur payan hag eur publikan.\n18 « E gwirionez m’hel lavar deoh, kement ho-po liammet war an douar, a vo liammet en Neñvou ha kement ho-po diliammet war an douar a vo diliammet en Neñvou.\n19 « E gwirionez m’hel lavar deoh, ma teu da zaou ahanoh en em gleved, evid goulenn war an douar eun dra bennag, e vezo roet dezo gand va Zad a zo en Neñvou. 20 Rag pa vez daou pe dri bodet em ano, e vezan eno ganto ».\nPARDONI D’AR RE ALL\n21 Neuze e tosteas Pèr ouz Jezuz hag e lavaras dezañ :\n— « Aotrou, péd kwech, ma teu d’am breur mankoud ouzin, e tlean pardoni dezañ ? Beteg seiz kwech ? »\nPARABOLENN AR ZERVICHERIEN DIDRUEZ\n23 « Heñvel eo Rouantèlèz an Neñvou ouz eur roue hag a fellas dezañ renka e goñchou gand e zervicherien.\n24 « pa oe staget da renka e goñchou, e oe digaset dirazañ eun dén hag a oa dleour dezañ a zég mil talant \n25 « O veza n’e-noa ket peadra da baea e zle, e roas ar mestr urz d’e werza, eñ, e wrég hag e vugale ha kement e-noa, da veza evel-se diskarg euz e zle.\n26 « Neuze e kouezas ar zervicher e-harz e dreid ha stouet dirazañ e lavare :\n— « Aotrou, ro din amzer hag e paein dit kement a dlean ».\n27 « Kroget an druez ennañ, e lezas ar mestr e zervicher da vond kuit en eur rei dezañ an distaol euz e zle.\n28 « Med en eur vond er-mêz, e kavas hemañ unan euz e genzervicherien hag a oa dleour dezañ euz a gant diner. Paka ’reas krog ennañ ha waska war e houzoug beteg war-nes e vouga, en eur lavared :\n29 « Neuze e kouezas ar zervicher e-harz e dreid en eur bedi anezañ :\n— « Ro amzer din hag e paein va dle ».\n30 « Egile ne fellas ket dezañ. Mond a reas da lakaad e daoler er prizon beteg m’e-nefe paeet e zle.\n31 « O weled kement-se e oe glaharet braz ar zervicherien all, hag e teujont da gonta d’o mestr kement a oa bet c’hoarvezet.\n32 « Neuze e lakeas ar mestr e helver, hag e lavaras dezañ :\n— « Servicher fallagr, an distaol euz kement e oas dleour din am-eus roet dit, o veza m’az-poa aspedet ahanon. 33 Daoust ha n’oa ket dleet dit d’az-tro, kaoud truez ouz da genzervicher, evel m’am-eus bet truez ouzit ? »\n34 « Hag ar mestr, kounnar braz ennañ, a lakeas anezañ etre daouarn ar vourrevien, beteg m’e-nefe paeet e zle penn-da-benn.\n35 « Evel-se e raio en ho-keñver va Zad hag a zo en Neñv ma ne bardonit ket a-greiz-kalon, pep hini ahanoh, an eil d’egile. ».\nLABOURERIEN AN EUR ZIWEZA\n1 « Rag heñvel eo Rouantèlèz Doue ouz eur penn-tiègèz, a yeas er-mêz kerkent ha tarz an deiz da hopra labourerien evid e winieg.\n2 « Marhad a reas ganto evid eun diner an devez hag e kasas anezo d’e winieg.\n3 « Eet er-mêz war-dro nav eur diouz ar mintin  e welas re all aze, war ar blasenn, 4 dilabour, ha dezo e lavaras :\n— « Kit, c’hwi ive, d’am gwinieg, hag e roin deoh ar pez a zo just ».\n« Hag ez ejont.\n5 « Deuet adarre war-dro kreisteiz, ha war-dro teir eur goude kreisteiz, e reas ar memez tra.\n6 War-dro pemp eur e teuas c’hoaz er-mêz hag e kavas re all eno, ha dezo e lavaras :\n— « Perag ez oh chomet aze dilabour e-pad an deiz ?\n7 « Hag int-i a respont dezañ :\n— « N’eus deuet dén e-béd d’or gopra ».\n« Hag e lavaras dezo :\n8 « Pa oe deuet an abardaez, e lavaras mestr ar winieg d’e verour :\n— « Galv al labourerien ha ro dezo o ’fae, en eur vond euz ar re ziweza d’ar re genta ».\n9 « Pa zeuas ar re a oa kroget da labourad war-dro pemp eur, e resevas ar re-mañ beb a ziner.\n10 Pa zeuas tro ar re genta, ar re-mañ a zoñje dezo kaoud muioh, med reseo a rejont, int ive, beb a ziner.\n11 En eur reseo o ’fae, e hrosmolent en eur lavared :\n12 « Ar re-mañ, digouezet da ziweza, n’o-deus greet nemed eun eurvez labour, hag ho-peus roet dezo kement ha deom-ni hag on-eus bet da houzañv beh an deiz hag an dommder ».\n13 « Ar mestr a respontas da unan anezo :\n— « Va mignon, ne ran ket a haou ouzit. Daoust ha n’eo ket evid eun diner eo ez-poa greet marhad ganin ?\n14 Kemer ar pez a zo dit ha kerz en da hent. Me a ’fell din rei d’an diweza kement ha dit.\n15 Daoust ha ne hellan ket ober ar pez a garan gand ar pez a zo din ? Pe gwarizi a vefe en da galon ablamour ma ’z on mad ? »\nDIOUGAN AR BASION EVID AN TREDE GWECH\n17 War-nes pignad da Jeruzalem, e kemeras Jezuz an daouzeg en o fart o-unan, hag en hent e lavaras dezo :\n18 — « Setu ma pignom da Jeruzalem, hag e vo laket Mab an dén etre daouarn Priñsed ar Veleien hag ar Skribed, ha ganto e vo kondaonet d’ar maro.\n19 Hag e lakaint anezañ etre daouarn ar bayaned, evid beza goapeet ganto, skourjezet ha staget ouz ar groaz, ha d’an trede deiz e savo a varo da veo ».\nGOULENN MAMM MIBIEN ZEBEDE\n20 Neuze, mamm mibien Zebede, Yann ha Jakez, a dosteas ouz Jezuz gand he mibien. Stoui a reas dirazañ evid ober outañ eur goulenn. 21 Lavared a reas Jezuz dezi :\n— « Petra fell dit ? »\n— « Gourhemenn, emezi, ma vo en da Rouantèlèz, va daou vab a zo amañ; azezet, unan en tu dehou dit hag egile en tu kleiz ».\n— « N’ouzoh ket petra ’houlennit ! Ha gouest oh da eva ar halirad ez an da eva ? » \n— « Ya, emezo, gouest om ! »\n23 Ha Jezuz dezo :\n— « Va halirad, hen eva ’reoh, med, beza azezet a-zehou pe a-gleiz din, n’eo ket din-me eo her rei. Kement-se a vo roet d’ar re e-neus va Zad henn preparet evito ».\n24 O kleved kement-se, ez eas an dég all en egar a-eneb an daou vreur. Med Jezuz o galvas hag a lavaras dezo :\n25 — « Her gouzoud a rit, ar re a zo e penn ar poblou a ra o mistri warno, hag ar Pennou-Braz a laka da boueza warno o galloud.\n26 Ganeoh a-vad ne vo ket kont evel-se. Er hontrol, an hini a glask beza braz en ho touez, ra vo ho servicher deoh.\n27 Hag an neb a glask beza ar henta, a dle beza sklavour deoh.\n28 « Evel-se, n’eo ket deuet Mab an Dén evid beza servichet, med evid servicha ha rei e vuez evel dasprén evid an dud ».\nDAOU ZEN DALL JERIKO\n29 P’edont o kuitaad Jeriko ez oa eun niver braz a dud ouz o heul. Daou zen dall a oa azezet war bord an hent. O kleved edo Jezuz o tremen, en em lakejont da grial :\n— 30 « Aotrou, Mab David, bez truez ouzom ! »\n31 An dud a lavare dezo dicheg chom sioul, med kreñvoh a ze e youhent :\n— « Aotrou, Mab David, bez truez ouzom ! »\n32 Jezuz a jomas a-zav, o galvas hag a lavaras dezo :\n— « Petra ’fell deoh a rafen evidoh ? »\n33 — « Rei deom ar gweled, Aotrou, emezo ! »\n34 Truez e-noe Jezuz outo hag e touchas ouz o daoulagad. Kerkent e teuas ar gweled dezo, hag ez ejont d’e heul.\nPILPOUZEREZ HA LORHENTEZ AR FARIZIANED\n1 Jezuz a zisplegas kement-mañ d’ar bobl ha d’e ziskibien :\n2 — « Ar Skribed hag ar Farizianed a gelenn diwar gador Voizez. 3 Grit eta ha mirit kement a lavaront deoh. N’it ket a-vad da gemer skwer diwar o oberou, rag lavared a reont ha ne reont ket. 4 Liamma ’reont sammou pounner ha karga anezo war ziskoaz an dud, int-i a-vad, o-unan, ne ’fell ket dezo o diblas gand penn o biz.\n5 « Kement a reont a zo evid beza gwelet gand an dud. Dougenn a reont warno rubanou ledan, enno pennadou skrid al Lezenn, hag eo hir-kenañ ar fleñch euz o mantilli.\n6 « Klask a reont ar plasou a enor er prejou, hag ar plasou kenta er zinagogou. 7 Plijoud a ra dezo beza saludet gand an dud war ar plasennou ha beza an vêt « rabbi » ganto.\n8 « C’hwi a-vad, n’it ket da rei deoh an ano a « rabbi », rag breudeur ez oh oll, ha n’ho-peus nemed eur mestr evid ho kelenn.\n9 « Na roit da zen war an douar an ano a dad, rag n’ho-peus nemed eun Tad : an hini a zo en neñvou.\n11 « An hini brasa en ho-touez, ra vo servicher deoh. 12 Rag an nep en em uhella a vo izelleet, hag an nep en em izella a vo uhelleet.\nAR ZEIZ MALLOZ\n13 « Gwas-a-ze deoh Skribed ha Farizianed faoz, c’hwi hag a zerr ouz an dud dor Rouantèlèz Doue. Rag c’hwi hoh-unan ne antreit ket, ha ne lezit ket da antreal ar re a garfe henn ober.\n15 « Gwas-a-ze deoh Skribed ha Farizianed faoz, c’hwi hag a réd ar mor hag an douar evid gounid unan hepkén d’ho kredennou, ha pa ho-peus e hounezet e rit anezañ eur mab-ivern diou wech gwasoh egedoh.\n16 « Gwas-a-ze deoh, blenierien zall hag a lavar : Ma touer dre ar zantual, an dra-ze ne gont ket, med ma louer dre aour ar zantual, neuze ez eur dalhet. 17 Tud diboell ha dall, petra ’zo dreist egile, pe an aour pe ar zantual a ra d’an aour-ze beza sakr ?\n18 « C’hwi a lavar c’hoaz : Ma touer dre an aoter, an dra-ze ne gont ket, med ma touer dre ar brovadenn lakeet war an aoter, neuze ez eur dalhet. 19 Tud dall, petra ’zo dreist egile, pe ar brovadenn, pe an aoter a ra d’ar brovadenn beza sakr ?\n20 « Mad, an neb a dou dre an aoter a dou dre an aoter ha dre gement a zo warni. 21 An neb a dou dre ar zantual a dou drezan ha dre an hini a zo o chom ennañ. 22 Hag an neb a dou dre an neñv, a dou dre dron Doue, ha dre an hini a zo azezet warnañ.\n23 « Gwas-a-ze deoh, Skribed ha Farizianed faoz, c’hwi hag a bae an deog war ar vent, an aned hag ar humin, e-keid ha ma tilezit ar pez a zo ar grevusa el Lezenn : ar justis, an drugarez hag al lealded. Kement-mañ a oa da ober heb dilezel kement-se. 24 Blenierien zall hag a ziwall da lonka eur ’fubuenn e-keid ha ma lonkit eur hañval.\n25 « Gwas-a-ze deoh Skribed ha Farizianed faoz, c’hwi hag a nêta an diavêz euz ar werenn pe euz ar plad, e-keid ha m’eo leun an diabarz euz frouez al laeronsi hag al lontègèz. 26 Farizianed dall ! Nêtait da genta diabarz ar werenn evid ma teuio an diavêz ive da veza net.\n27 « Gwas-a-ze deoh, Skribed ha Farizianed faoz ! C’hwi hag a zo heñvel ouz beziou gwennet, kaer da weled diouz an diavêz, med hag a zo leun an diabarz anezo a eskern tud varo hag a bep seurt loustoni.\n28 « Evidoh eo ar memez tra. Diouz ho kweled e seblantit beza tud just, e-keid ha ma ’z oh leun a ’falzentez hag a ’fallagriez.\n29 Gwas-a-ze deoh, Skribed ha Farizianed faoz, c’hwi hag a zav beziou d’ar brofeted, hag a gaerra beziou an dud just 30 hag a lavar : En amzer on Tadou, ma vijem bet war an douar, n’or-bije ket kemeret perz ganto da skuill gwad af brofeted. 31 Evel-se e tougit testeni a-eneb deoh hoh-unan : mibien oh d’ar re o-deus lazet ar brofeted. 32 Mad ! c’hwi a gas da benn ar pez o-doa komanset ho Tadou ».\nAR HASTIZ A GOUEZO WARNOH\n33 Sarpanted, naered-wiber, penaoz e hellfeh mired da veza kondaonet d’ar Jehenn ? 34 Setu perag e kasan deoh profeted, tud fur ha Skribed. Lod anezo a vo lazet ganeoh pe staget ouz ar groaz. Lod all a vo skourjezet ganeoh hag argaset a gêr da gêr.\n35 « Hag evel-se e kouezo warnoh toud argwad digabluz, bet skuillet war an douar, azaleg gwad Abet beteg gwad Zakariaz, mab Barakiaz, bet lazet ganeoh etre ar zantual hag an aoter.\n36 « E gwirionez m’hel lavar deoh, an traou-ze oll a gouezo war ar rummad tud-mañ.\n37 « Jeruzalem ! Jeruzalem ! Te hag a laz ar brofeted hag a labez ar re a vez kaset dit, péd kwech am-eus-me klasket dastum da vugale, evel ma tastum ar vamm -yar he yér-bihan dindan he diwaskell ha n’eo ket bet feller dit.\n38 « Mad ! Lezet e vo ganeoh ho ti, goullo . 39 Rag hel lavared a ran deoh, diwar vremañ ne weloh mui ahanon beteg ma lavaroh : « Ra vo benniget an Hini a zeu en ano an Aotrou ».\n19 « Gwas-a-ze d’ar gwragez a vo o tougenn pe o vaga en deveziou-ze ! 20 Pedit evid n’ho-po ket da dehed er goanv pe d’eun deiz sabat. 21 Rag neuze e vo eun diénéz ken braz ma n’eus ket bet gwelet kemend-all abaoe penn kenta ar béd. beteg bremañ ha ne vo gwelet biken mui... 22 Ha ma ne vefe ket berreet an deiziou-ze ne vefe saveteet dén e-béd, med ablamour d’ar re zibabet gand Doue e vezint berreet.\nDROUG-KUZUL A-ENEB JEZUZ\n1 P’e-noa Jezuz echuet gand an oll brezegennou-ze, e lavaras d’e ziskibien :\n2 — « Gouzoud a rit ema ar Pask a-benn daou zevez amañ, hag e vo gwerzet Mab an Dén da veza staget ouz ar groaz ».\n3 Neuze en em vodas Priñsed ar Veleien ha Pennou-Braz ar bobl e palez ar Beleg-Braz, Kaifaz e ano.\n4 A -du e oent da baka Jezuz dre finesa ha d’e lakaad d’ar maro. 5 Koulskoude e lavarent :\n— « Arabad eo e vefe e-pad ar gouel, gand aon na zavfe freuz gand ar bobl ».\nAR PRED E BETANIA\n6 Jezuz a oa e Betania e ti Simon al lor, 7 pa dosteas outañ eur vaouez ganti eur podig alabastr leun a louzou c’hwez-vad a briz braz. E skuill a reas war benn Jezuz e-keid ha m’edo ouz taol. 8 O weled kement-se e oe feuket braz an diskibien hag e lavarjont :\n— « Perag, emezo, eur seurt koll ?\n9 Gellet e vefe bet e werza kér-kenañ, ha rei ar priz d’ar beorien ».\n10 O houzoud kement-se e lavaras Jezuz dezo :\n— « Perag ober poan d’ar vaouez-se ? Eun dra vad eo he-deus greet em-henver.\n11 Peorien ho-pezo bepréd en ho-touez, me a-vad n’ho-peus ket evid atao. 12 En eur skuill al louzou c’hwez-vad war va horv eo er gwél euz va zebetiadur eo he-deus her greet. 13 « E gwirionez m’hel lavar deoh, e kement leh ma vo embannet an Aviel-mañ, dre ar béd a-béz, e vo kontet ive, gand ar zoñj anezi, ar pez he-deus greet.\nJEZUZ GWERZET GAND JUDAZ\n14 Neuze, unan euz an daouzeg, Judaz Iskariot, a yeas da gavoud Priñsed ar Veleien, 15 hag a lavaras dezo :\n— « Pegement e rooh din ma lakan Jezuz etre ho taouarn ? »\nAr re-mañ a ziviz tregont pez arhant ().\n16 Azaleg ar mare-ze, e klaske Judaz an tu da rei Jezuz dezo.\nPOURCHASOU AR PRED-PASK \n17 Da geñver an deiz kenta euz Gouel ar Bara-Dihoell e teuas an diskibien da lavared da Jezuz :\n— « E peleh e fell dit e pourchasfem dit préd ar Pask ? »\n18 Jezuz a respontas :\n— « It e kêr da di an hemañ ’n-henn ha lavarit dezañ : « ar Mestr a lavar : « Va eur a zo tost. En da di eo ez an da ober ar Pask gand va diskibien ».\n19 Ober a reas an diskibien evel m’e-noa Jezuz gourhe-mennet dezo hag e preparjont ar Pask.\n20 Deuet an noz, edo Jezuz ouz taol gand an Daouzeg 21 hag e-pad m’edont o tebri e lavaras :\n— « E gwirionez, m’hel lavar deoh, unan ahanoh am gwerzo ».\n22 Glaharet braz e oent, ha pep hini da lavared dezañ :\n23 Med eñ a respontas :\n— « Laket e-neus e zorn er plad ganin an hini am gwerzo.\n24 Mond a ra kuit Mab an dén, evel m’eo skrivet diwar e benn, med gwas-a-ze d’an dén m’eo gwerzet gantañ Mab an dén. Gwelloh e vefe bet dezañ ne vefe ket bet ganet ».\n25 Judaz, an hini a werze anezañ, a lavaras :\nJezuz a respont :\nJEZUZ A ZAV SAKRAMAÑT AN AOTER\n26 E-pad ar préd e kemeras Jezuz bara, e renias bennoz, e torras ar bara hag her roas d’e ziskibien en eur lavared : « Kemerit ha debrit euz hemañ, va Horv eo ».\n27 Goudeze e kemeras eur halirad, e renias bennoz hag her roas dezo en eur lavared : 28 « Evit oll anezañ, rag va Gwad eo hemañ, Gwad an Emgleo , skuillet evid eun niver braz a dud, evid ar pardon euz ar pehejou.\n29 « Henn lavared a ran deoh : ne evin mui hiviziken euz ar frouez-man euz ar winienn, beteg ma’h evin anezañ, nevez, ganeoh e Rouantèlèz va Zad ».\n30 Kana ’rejont salmou ha mond etrezeg ar menez Olived. 31 Neuze e lavar Jezuz dezo :\n— « Eur skoill e vezin, en noz-mañ, evidoh oll. Rag skrivet eo : Skei a rin gand ar mêsaer hag e vo strewet an deñved. 32 Med goude ma vezin savet da veo, e vezin en ho-raog e Bro-Halilea ».\nPER A NAHO TEIR GWECH E VESTR\n33 Neuze e savas Pèr e vouez hag e lavaras :\n— « Ha goude ma teufent oll da goueza ablamour dit, evidon-me ne gouezin ket ».\n34 Ha Jezuz a zisklêrias dezañ :\n— « E gwirionez, me ’lavar dit, en noz-mañ, a-raog m’e-no ar hillog kanet, ez-po va nahet dre deir gwech ».\n35 Ha Pèr dezañ :\n— « Ha goude ma rankfen mervel ganit, nann, ne nahin ket ahanout ! »\nHag an oll ziskibien a lavaras kemend-all.\nAN ANGONI E LIORZ JETSEMANI \n36 Neuze e teujont, Jezuz ganto, en eun domani anvet Jetsemani hag e lavaras Jezuz dezo !\n— « Chomit amañ, e-keid ha ma ’z in pelloh da bedi ».\n37 Kas a reas gantañ Pèr, Jakez ha Yann, hag e krogas ennañ tristidigez hag anken. 38 Lavared a reas dezo :\n— « Doaniet da vervel eo va ene, chomit amañ ha beillit ganin ».\n39 Hag eet eun tammig pelloh, e kouezas, e benn pleget beteg an douar o pedi, hag e lavare :\n— « Va Zad, mar d-eo posubl, ra ’z aio ar halirad-mañ e-biou din. Koulskoude, n’eo ket evel ma fell din, med evel ma fell dit ».\n40 Dond a ra war-zu e ziskibien hag e kav anezo kousket. Lavared a reas da Bèr :\n41 — « Evel-se n’ho-peus ket gellet beilla eun eurvez ganin ? Beillit ha pedit, kuit da goueza e tentadur. Prim eo ar spered, ar horv a-vad a zo gwan ».\n42 Neuze ez eas da bedi evid an eilved gwech :\n— « Va zad, emezañ, ma ne hell ket ar halirad-mañ mond e-biou din, heb beza evet ganin, da volontez bezet greet ».\n43 O veza deuet en-dro beteg enno, e kav anezo adarre kousket, rag pounner ’oa deuet da veza o daoulagad.\n44 O lezel a reas hag ez eas endro da bedi evid an trede gwech, o lavared c’hoaz ar memez komzou. 45 Dond a reas neuze a-nevez war-zu e ziskibien hag e lavaras dezo :\n— « Kouskit bremañ ha diskuizit ! Deuet eo an eur ma vo lakeet Mab an dén etre daouarn ar beherien... 46 Savit ! Deom ! Setu m’ema tost an hini am gwerz ».\n47 O kaozeal edo c’hoaz pa erruaz Judaz, unan euz an Daouzeg, ha di heul eur vandennad vad a dud, klezeier ha bizier ganto, kaset gand Priñsed ar Veleien ha Pennou-Braz ar bobl.\n— « An hini a bokin dezañ, hennez eo, pakit krog ennañ ! »\n48 Lavaret e-noa an trubard dezo :\n49 Ha kerkent ez eas war-zu Jezuz hag e lavaras :\n— « Salud ! Rabbi ».\nHag e roas eur pok dezañ. 50 Jezuz a lavaras dezañ :\n— « Va mignon, gra da labour ».\nNeuze e teujont hag e lakejont o daouarn war Jezuz hag e kemerjont krog ennañ.\n51 Unan euz ar re a oa gand Jezuz a astennas e zorn da denna e gleze. Skei a reas war zervicher ar Beleg-Braz ha troha dezañ e skouarn.\n52 Neuze e lavaras Jezuz dezañ :\n— « Laka da gleze en e blas, rag ar re a hoari gand ar hleze, a varvo dre ar hleze.\n53 Kavoud a ra dit ne hellfen ket goulenn sikour digand va Zad, hag e tigasfe din dioustu ouspenn daouzeg strollad êlez ? 54 Med penaoz e teufe neuze da wir ar skrituriou hag a lavar e tle beza kont evel-se ».\n55 D’ar mare-ze e lavaras Jezuz d’ar bobl :\n— « Deuet oh evel d’eul laer, gand klezeier ha bizier, d’am ’faka... Bemdez e vezen en templ, azezet, o kelenn, ha n’ho-peus ket va ’faket. 56 Med c’hoarvezet eo kement-se evid ma vo sevenet skridou ar brofeted. Neuze an oll ziskibien e zilezas hag a dehas kuit.\nJEZUZ DIRAG KAIFAZ\n57 Ar re o-doa paket krog e Jezuz a gasas anezañ ganto da di Kaifaz, ar Beteg-Braz, el leh m’oa bodet Skribed ha Pennou-Braz ar bobl.\n58 Pèr a yee d’e heul euz a betl, beteg porz ar Beteg-Braz. Antreal a reas da azeza e-touez ar zervicherien, evid gweled peseurt fin a vefe d’an abadenn.\n59 Koulskoude, Priñsed ar Veleien hag ar Huzul-Meur en e béz a glaske eur falz-testeni bennag a-eneb Jezuz, evid kaoud abeg d’e lakaad d’ar maro.\n60 Ne gavjont ket, daoust ma oa deuet meur a dest faoz.\n61 A-benn ar fin e teuas daou hag a lavaras :\n— « An dén-ze e-neus diskleriet ; « Me a hell diskar an templ hag e zevel e tri devez ».\n62 Sevel a reas ar Beleg-Braz en e-zav hag e lavaras da Jezuz :\n— « Ne respontez netra d’eur seurt testeni a zoug ar re-ze a-eneb dit ? »\n63 Jezuz ne lavare grik. Ar Beleg-Braz a lavaras dezañ :\n— « Da aspedi a ran, en ano an Doue beo, da lavared deom ha bez’ ez out ar Mesiaz, Mab Doue ?\n64 Jezuz a respontas :\n« Henn lavaret az-peus. Ouspenn, me ’lavar deoh, hiviziken e weloh Mab an dén, azezet en tu dehou d’an Oll-Halloudeg, hag o tond war goabrennou an neñv ».\n65 Neuze e rogas ar Beleg-Braz e zillad , en eur lavared :\n— « Blasfemet e-neus ! Petra ’zoñjit ? »\n66 Hag int-i da respont :\n— « Meritoud a ra ar maro ! »\n67 Neuze e tufont outañ war e vizaj ha lod a sko gantañ. 68 Lod all a ro dezañ kravanajou en eur lavared :\n— « C’hoari da brofet, Mesiaz ! Piou eo an hini e-neus skoet ganit ? »\n69 Hogen, Pèr a oa azezet er-mêz e-barz ar porz hag e tosteas outañ eur valez en eur lavared :\n— « Te ive a oa gand Jezuz ar Galilean. »\n70 Med nah a reas dirag an oll en eur lavared :\n— « N’ouzon ket petra ’fell dit lavared ».\n71 O veza m’edo o vond war-zu an nor, eur valez all her gwelas : hag e lavaras d’ar re a oa war al leh :\n— « Hemañ a oa gand Jezuz an Nazarean ».\n72 Hag adarre e nahas en eur doui :\n— « Ne anavezan ket an dén-ze ».\n73 Prestig goude, e tosteas ar re a oa eno, hag e lavarjont da Bèr :\n— « Difazi eo ! Te ive a zo euz an dud-se. Diouz da zoare komz eo sklêr ».\n74 Neuze eh en em ro da vallozi ha da doui : « Ne anavezan ket an dén-ze ».\nRaklal e kan ar hillog, 75 ha Pèr a zeu da zoñj dezañ er pez e-noa lavarel Jezuz :\n« A-raog ma kano ar hillog, ez-po va nahel dre deir gwech ».\nMond a reas Pèr er-mêz hag e skuillas daelou c’hwero.\n32 En eur vond er-mêz, e kavjont eun dén euz kêr Siren, Simon e ano. Urz a rojont dezañ da zougenn kroaz Jezuz.\n33 Digouezet el leh anvet Golgota, da lavared eo leh ar hlopenn, 34 e rojont dezañ da eva gwin mesket gand bestl . Jezuz a danvas, med ne ’fellas ket dezañ eva.


Marv an arc’heskob gant Peter Tremayne\nPublié le 19/10/16 17:01 -- mis à jour le 00/00/00 00:00\nRoma, diskaramzer 664. Wighard, arc’heskob Canterbury, a zo bet kavet marv e palez al Lateran. Gwarded ar palez o deus harzet ul lean iwerzhonat, Ronan Ragallach, tra m’edo o tec’hout diouzh ranndi Wighard. Daoust ma nac’h Ronan bezañ kablus ez eo kendrec’het an eskob Gelasius, e karg eus aferioù ar palez, ez eo ur muntr politikel ; Wighard a zo bet drouklazhet da heul trec’h pennoù an iliz angl-ha-sakson a-du gant Roma war re an Iliz Keltiek da geñver sened Whitby. Muntr Wighard a c’hellfe digeriñ brezel etre ar rouantelezh sakson hag Iwerzhon ma ve tamallet Ronan hep prouenn, setu perak eo karget ar c’hoar Fidelma hag ar breur Eadulf eus an enklask. Tud all a varvo avat a-raok ma vo diskoulmet an afer iskis-se.\nEmbannet gant An Alarc'h\n12x19, 404 p.\nPriz 14 euros


Fulup Iañ, ganet d’an 23 a viz Mae 1052, marvet d’an 29 a viz Gouhere 1108 e kastell Melun (hiziv e Seine-et-Marne), a voe roue Bro-C’hall eus 1060 da 1108. Ar pevare eus lignez ar Gapesianed e oa. Mab e oa da Herri Iañ, roue Bro-C’hall, ha da Anna Kiev.\nAr rejañs a voe sevenet gant Baudouin, kont Flandrez. Asambles gantañ e oa ivez Gervais, arc'heskop Reims, ha Raoul de Crépy, eil pried Anna Kiev, evit ober war-dro ar roue yaouank.\nAdtapet diwar « https://br.wikipedia.org/w/index.php?title=Fulup_Iañ_(Bro-C%27hall)&oldid=1725962 »


(Adkaset eus Robert silverberg)\nSilverberg, ul lenner bras anezhañ, a grogas da ginnig danevelloù da gelaouennoù skiant-faltazi pa ne oa nemet ur c'hrennard . E Skol-Veur Kolombia e studias ha degemer a reas ur A.B e lennegezh saozneg e 1956. Embann a reas e romant kentañ, Revolt on Alpha C e 1955 hag er bloaz da heul e c'hounezas ar priz Hugo. Betek 1959 e skrivas danevelloù niverus evit kelaouennoù skiant-faltazi. Pa'z eas fall an traoù gant al lennegezh SF ha treut ar peuriñ gant ar skrivagnerien er bloavezhioù 60 e voe rediet Silverberg da labourat e tachennoù lennegel arall, adalek an istor betek ar bornografiezh.\nAdtapet diwar « https://br.wikipedia.org/w/index.php?title=Robert_Silverberg&oldid=1820190 »


Brezhoneg war bep tachenn | EMGLEV AN TIEGEZHIOÙ\nDielloù ar rann : Brezhoneg war bep tachenn\nEmbannet da Even 12, 2017 gant emglev\nUn “Devezh e brezhoneg” aozet gant “Re diwar ar maez”\nD’ar sadorn 24 a viz Mezheven an hini e vo ar bloaz-mañ.\n3 eur : pourmenadenn gant Saïg Jestin , war ar c’hleuzioù…\n4 eur : dastum patatez, sevel ur bern keuned, charreañ foen gant ul loen-kezeg\n4 30 : Gouren (divyezhek avat)\n7e 30 Koan ha Tantad Sant Yann : 10 euro. Tu zo da zegas e voued hag an evajoù.\nDifennet eo ar chas, tu zo da blantañ e deltenn.\nUr Stal-levrioù e Brest : Nadoz-Vor\nEmbannet da Ebrel 11, 2017 gant emglev\nUr stal zo bet nevez digoret e Brest 128 straed Jean Jaurès, e-tal ar “Balto” e kichen iliz Sant-Varzhin ha plasenn Guérin.\nKalz a levrioù brezhoneg a gavot eno – ha pergen re Imbourc’h – hag un degemer c’hwek e brezhoneg. Tu zo da bakañ ur banne bennak (dialkool avat!). Ur stal vihan degemerus-tre !\nEmbannet e Brezhoneg war bep tachenn, Levraoueg EAT\t| Ober un evezhiadenn\nUr c’heflusker-enklask e plas Google : Qwant.bzh\nEmbannet da Ebrel 6, 2017 gant emglev\nKartenn e brezhoneg war ar genrouedad : openstreet\nEmbannet da Gwengolo 18, 2016 gant emglev\nhttp://tile.openstreetmap.fr/?zoom=6&lat=46.4&lon=2.3508&layers=0B000000FFFFFF Tu zo da genlabourat gant openstreet evit klokaat al labour-mañ.


Eirene (arzourez) - Wikipedia\nEirene, pe Irene, a oa un arzourez eus Hellaz kozh (IIIde kantved kent JK). Merc'h e oa d'al livour Kratinos ha gantañ eo e teskas ar vicher. Meneget eo hec'h anv gant ar skrivagner latin Plinius an Henañ (Iañ kantved goude JK) en e oberenn Naturalis Historia (levrenn 35). Livet he doa poltred ur plac'h a veze gwelet e kêr Eleusis evit doare.\nLevr Boccaccio[kemmañ | kemmañ ar vammenn]\nEn e levr latin De claris mulieribus e ra Giovanni Boccaccio anv eus Eirene\nDa vare an Azginivelezh italian, er XIVvet kantved, e voe lakaet hec'h anv gant ar skrivagner Giovanni Boccaccio en e levr De mulieribus claris (Diwar-benn maouezed brudet) .\nKoulskoude e hañval ar skrivagner bezañ mesket meur a hini eus an anvioù meneget gant Plinius ha lakaet re a draoù war gont Eirene. Lakat a ra war he c'hont tri foltred all, hini Kalypso, hini ar gladiator Theodorus, ha hini un dañser brudet anvet Alcisthenes.\n↑ Gant Virginia Brown eo bet troet levr Giovanni Boccaccio e saozneg: Famous Women, pp 123 - 124; Harvard University Press, 2001; ISBN 0-674-01130-9\nRainer Vollkommer: Eirene, in Künstlerlexikon der Antike I (2001), pajenn 200\nAdtapet diwar « https://br.wikipedia.org/w/index.php?title=Eirene_(arzourez)&oldid=1861207 »


Pajenn:Morvan - Buez ar Zent, 1894.djvu/352 - Wikimammenn\nPajenn:Morvan - Buez ar Zent, 1894.djvu/352\na felle d’ezhan ato gouzout petra lavare he bried pa’z ea da govez. Ober a reaz c’hoaz eunn ese all evit klevet ann dra-ze gant ar Zant, hag o veza manket he daol evel ar guechou kenta, ez eaz kement a zrouk ennhan ma roaz urs da veuzi ar c’honfesour fidel er ster a dreuz kear Brag. Pa deuaz ann noz eta, Iann Nepomuseen a oue liammet d’ezhan he zaouarn hag he dreid, ha stlapet er ster-ze var he benn divar eur pount braz a zo varnhi : ann dra-ma a erruaz d’ar 16 a viz mae euz ar bloaz 1383.\nAr zant-ma a ioa ginidik euz ar Spagn, hag a oue hanvet Paskal abalamour m’oa ganet da zul Fask. O veza m’oa paour he dud, ne c’hellaz ket mont d’ar skol ; mes kaout a eure mistri a volontez vad da zeski d’ezhan he lizerennou, hag evelse e teuaz heb dale da\nAdtapet diwar « https://br.wikisource.org/w/index.php?title=Pajenn:Morvan_-_Buez_ar_Zent,_1894.djvu/352&oldid=137551 »


Pajenn:Sales - Introduction d’ar Vuez devot.djvu/442 - Wikimammenn\nPajenn:Sales - Introduction d’ar Vuez devot.djvu/442\nminet ha dresset ar resordou eus e galon, evit e renouveli ervat, a dle e eolia gant ar Sacramanchou a Gonfession hac a Gommunion. An exerciç-mâ a raparo ho nerz pehini a yoa discaret gant an amser, a dommo ho calon, a nevezo ho resolutionou mad hac a lacai ar vertuziou eus ho speret da vleunvi.\nAr Gristenien ancien a veze sourcius da bratica quememâ bep bloaz da guènver an deiz ma oue badezet Hor Salver, hac e teuent neuse, evel a lavar Sant Gregor a Nazianze, da renouveli ar brofession hac ar brotestation eus o Badiziant : greomp ar memes tra, va Philotee, oc’h en em zispos volontieramant da guemense, hac o lacat hor poan hac hor sourci d’e ober ervat. O veza choaset eta un amser convenabl hervez an avis eus ho Tad spirituel, hac o veza en em retiret er solitud en ho part hoc’h-unan hac a gorf hac a speret mui eguet an ordinal, peautramant er Retret, e reot unan pe ziou pe deir meditation var ar poenchou pere a so amâ varlerc’h, o c’heul ar method hac ar fæçon da vedita pehini am eus disquezet deoc’h e commançamant an eil Quevren eus al Lêvr-mâ.\nAdtapet diwar « https://br.wikisource.org/w/index.php?title=Pajenn:Sales_-_Introduction_d’ar_Vuez_devot.djvu/442&oldid=118620 »\nKemmoù diwezhañ degaset d'ar bajenn-mañ d'an 8 Eos 2018, da 08:50.


Pajenn:Morvan - Buez ar Zent, 1894.djvu/26 - Wikimammenn\nPajenn:Morvan - Buez ar Zent, 1894.djvu/26\nEnn eur vont di, ar Zant a erruaz gant eur vandenn zoudardet hag o doa ive troet kein d’ar relijion gristen p’oant bet galvet dirak ar varnerien. Raktal e komzaz evelhenn ouz ar zoudarded-se : « — N’oc’h euz ket a vez, emezhan, da veza bet ken digaloun ? Petra ! Merc’hed ha bugaligou vihan a zo bet joa gantho skuilla ho goad evit Jezuz-Krist, ha c’houi, soudarded. oc’h euz krenet dirak ar vourrevien ! Penaoz eta e c’hellot-hu riskla\nAdtapet diwar « https://br.wikisource.org/w/index.php?title=Pajenn:Morvan_-_Buez_ar_Zent,_1894.djvu/26&oldid=137448 »